open-index/open-wikipedia-markdown huggingface dataset:
劉伯承

**劉伯承**，名**明昭**，字**伯承**，小名孝生，以字行於世。清四川開縣人，光緒十八年生。

## 川中名將

少貧寒。年十五，父以病卒。家徒四壁，無以資伯承進學，遂返家力農，然常懷鴻鵠之志，憤恨於華夏之喪亂，欲拯民於水火。宣統末，革命黨起義於武昌，革命之潮席捲海內。伯承感奮於時，以為造英雄之勢也，欲投軍。親戚皆勸，伯承慨然答曰：「大丈夫當仗劍拯民於水火，豈敢惜身而袖手！」，遂剪辮從戎。

民國元年，入蜀政府陸軍將校學堂習軍事，學業冠諸生。越明年，國父倡二次革命，投熊克武四川討袁軍。伯承臨陣奮勇，火線升連長。軍敗，之上海，入中華革命黨。四年，返四川，复投熊克武。三月，率眾攻豐都，親冒矢石，以致右眼中彈，患終身。十一年，從熊克武討吳佩孚，大勝於龍泉驛。自此戰後，伯承聲名鵲起，時人譽之曰**川中名將**。

十四年，以吳玉章勸故，入中國共產黨。伯承奉黨命返川，奔走於蜀地，以期川人響應國軍之北伐。十二月，暴動於瀘州，領起義軍四川各路總指揮。蜀將劉純厚進犯，伯承將兵禦，大勝。以功遷國民革命軍暫編十五軍軍長。

## 喋血江西

十五年，蔣中正、汪兆銘先後行清共、分共事。共產黨魁瞿秋白從李立三等議，起義於南昌，號曰「中國工農紅軍」，伯承除參謀長。國軍帥張發奎引大軍攻，三日而入南昌。義軍走廣東。軍既敗，共黨中央遣伯承等凡三十人之蘇聯從學。歷三年業成。及歸國，除中央軍委參謀長兼長江局軍委書記，累遷中央軍委總參謀長，時人以為當世之孫武。李德總兵權，奉「禦敵於國門之外」為圭臬。伯承数谏之，以杵上貶第五軍團參謀長。

初是，軍委會議於寧都，會商用兵方略。書記博古等以毛澤東畏敵怯戰，屢抗上命，謀奪其軍權。是時伯承方歸國，不諳江西軍事，且久習大軍戰法於蘇，不屑游擊，從眾議，許罷澤東職。後又刊文報紙，斥澤東等只堪游擊，不曉兵事，雖有大軍而不得用。博古等深倚之，拜總長，入贊畫軍機。二十一年春，詔命一方面軍攻南豐。南豐地勢寬平，乃軍兵結集之所也，國軍以為進退之據，有毛炳文將兵萬餘屯駐。三軍團長彭德懷性耿直，既得令，憂己兵之寡不堪戰，乃電話軍帥朱德、周恩來，厲聲曰：「此豎子謀也！某請三思！」德曰：「此上命也，其遵之。」果進戰不利，死傷枕藉。德懷臨陣，暴怒，曰：「若如此戰，三日吾軍亡矣！此皆劉伯承所誤。可恨！可恨！」伯承聞之，曰：「紅軍固習游擊邪。」自是，澤東、德懷皆銜伯承。然南豐之令出時，伯承謂非善策，博古、李德不聽。及頓兵城下，以總長改令佯攻，以收圍點打援之效。德懷未聞焉。

二十二年，國府剿共五，紅軍不能支，乃棄瑞金西走，是謂「長征」。伯承复拜總長，兼督中央縱隊。明年一月，麾師濟烏江，徇遵義。毛澤東與左右發難，責博古、李德輕用大軍，以致敗績，复掌兵。伯承得入贊畫軍機，所歷赤水、遵義諸役皆勝。紅軍略滇北，伯承親以精兵千餘著國軍衣甲，星夜疾趨皎平渡，下之，然後紅軍得安然渡水。國軍追至，望洋而已。五月，兼先遣隊司令。從政委聶榮臻及所部進大涼山。彝酋小葉丹據之，伯承親以身往，曉以大義，乃歃血會盟。後全軍從容過彝區，悉伯承之功也。

## 南征北戰

二十五年，倭軍寇華，以國、共合作故，紅軍改番號八路軍,伯承除一二九師師長，拜中將。鄧小平佐之。統所部入晉，周旋於太行山。是時忻口戰事急，國軍患寇之飛機，伯承命千餘陰襲寇陽明堡之機場，毀飛機三十餘，擄獲無算。十月，軍抵平定。寇攻娘子關急，伯承受命襄助，伏兵七亘村。七亘十里峽谷，寇之糧道也。旁夾崇山絕壁而徑道險狹，其寬僅容一車。旬日，寇五百餘及輜重行，入彀，令擊之。寇大潰，奔不得出，盡墨。捷報既傳，父老以牛酒犒師。复伏兵。或谏之，伯承曰：「敵固知我用兵不复，是以必過七亘村二，正得一舉殲之。」令所部佯撤，實复伏焉。明日寇至，令揮軍出，寇潰，奔走測魚鎮，所棄輜重塞道中。二十八年，與諸將張兵出，斷正太鐵路，殲敵眾。其經略太行有年，寬政事，勸農桑，輕賦役，民咸稱焉，寇不能逾。

三十三年，倭降，除晉冀魯豫野戰軍司令，鄧小平為政委。國軍將史澤波入上黨，奉命討之。軍薄長治，困澤波城中。晉帥閻錫山驚，急遣將彭毓斌率二萬餘往救，中伏屯留北，敗績。澤波突圍南走，竟覆師沁水。師移邯鄲，錫山再敗。遂揮師東向，席捲冀南。凡五戰，皆勝，克敵七萬，河朔望風降。明年，轉戰山東，自夏至春，下城數十，破敵十萬。中央通令嘉獎。

三十五年，中央將圖進取，令渡黃河，經略中原。时胡宗南攻陝北急，毛澤東累詔劉鄧，令下大別山，曰：「陝北甚危，若二月間不能分胡宗南軍勢，則不能支。」八月，毀後方積蓄，軍發大別山。時黃河屢決，氾濫魯豫間，或水深及膝，或淤泥盈塞，前足起，後足陷，方圓千里，了無人跡。蔣中正謂伯承「北渡不成而南竄」，令大軍追截，欲殲其軍黃氾區。伯承親勉士卒，竟六日而過。參謀總長陳誠坐失機貶。中正自領總長，親赴兩淮督戰。二十日，前鋒趨汝河。初，中正以汝、淮必經之路，令收其舟楫，尺木不得過江，又遣精銳萬餘屯於汝河南岸。及伯承至，前橫大河，後又追兵。乃登高而呼，曰： 「狹路相逢，唯勇者勝！」，令作浮橋渡之。三軍感奮，莫不以一當百，鼓譟前搏之，呼聲震野。戰二日，國軍潰，得渡。軍次淮河，患無舟楫。時追兵已近，駁火殿後。伯承親以身測水之深淺，曰：「堪可渡」。急令軍涉水過之。方渡畢，追兵至，會淮水暴漲，國軍數十萬徒望洋而已。

既至大別山，檢點部卒，折損近萬，重兵器械皆棄於途。與守軍戰，三戰不利。遂議分兵，小平留經營山區，伯承自領大軍出外。所部陳錫聯、彭濤東出皖西，克六安。大別山北臨淮水，西接桐柏，南控江漢，軍於此得東窺南京。中正憂，令白崇禧為帥，督師經略大別山。崇禧以持重為要，緩緩進逼，避與伯承大戰。初，澤東謂大別山舊之所據，軍至，其民必簞食壺漿以迎。然自紅軍去後，國府行保甲法，民有故於紅軍者，以通匪論，處極刑。又廣建保安團、還鄉團，巡曳山嶺間，是以民不敢助。加之大別山濕氣重，伯承軍中多北人，不習水土。凡六月，僅戰二，殲敵萬餘，而己軍士逃亡，凍餓飢餒者不可勝數。明年春，出大別山，僅留部千餘游擊。

九月，華東帥粟裕克濟南，乃上奏中央，欲乘勝殲淮海間國軍，以圖徐州。準之。後國軍大至，乃調伯承部與戰。遂建牙一總華東、中原各軍。命小平掌事，伯承等預之。師圍國軍將黃維部十萬餘於雙堆集，殲之。此戰大勝，破國軍五十餘萬，中正之羽翼，一朝殆盡。澤東聞捷報，歎曰： 「長江以北無大戰矣。」 

三十七年，和議不成，受命同諸將麾師渡江。南京既下，除南京軍管會主任。六月，兵進西南，席捲川康。所遇皆克。國朝立，除西南軍政委員會主席，并經略西藏。

## 功成身退
一九五一年，上表辭西南任，轉授中央軍事科學院院長兼政委。謂「治軍必先治校」，凡解放軍條令條例，典章制度，皆出其手。五五年，拜元帥，授一級八一勳章、一級獨立自由勳章、一級解放勳章。五七年，授高等軍事學院院長兼政委。五八年，彭德懷總軍委事，以伯承墨守成規，申文斥之。後坐教條主義，罷官，訓練總監蕭克等亦貶。

六二年，印軍犯邊。總參謀部問於伯承。時雙眼已盲，不能視物，乃以手撫沙盤籌畫之。我師卒大破印軍，西陲乃安。六六年，起復中央軍委副主席，兼全國人大常委會副委員長。八二年乞骸骨。八六年薨於北京，年九十四。

## 家人
初娶同縣程宜芝，子俊泰，中鴉片煙毒，行無稽。次娶吳景春，伯承之蘇區，失散。後娶汪榮華，子太行，官至裝甲兵部隊作戰部副部長，拜少將；太渥，官至空軍裝備部副部長，拜少將；蒙，官至總參謀部參謀；女華北、解先、彌群、雁翎。彌群官至空軍指揮學院副院長，拜少將。

## 據
*劉伯承《劉伯承回憶錄》
*中共黨史人物研究會《中共黨史人物傳·卷四一》
*楊國宇、陳斐琴《劉伯承用兵錄》

分類:中華人民共和國世家
分類:光緒列傳
分類:宣統列傳
分類:中華民國列傳
泉幣

**泉幣**，通名**貨幣**，所以權衡品物輕重，而市鬻是倚。流於宇內而寓形不同，或爲金銀，或爲一紙。其固爲貨，以其用而別於貨。金銀之爲泉幣者，曰商品泉幣。紙之爲貨幣者，曰法定泉幣。泉幣之在市者，謂之通貨。泉幣通行萬國，復有匯率辨其值差。其用有四，曰交易，曰度價，曰延付，曰貯富。
## 所用
泉幣爲天下所用。交易者，市者以泉幣償鬻者也。度價者，所以權衡貨之貴賤，明財之盈虧也。幣重則萬物輕，幣輕則萬物重。貯富者，貯之以備後用也。所貯未必泉幣，可以相市者皆然。富者，謂所貯之和也。
## 變遷
自古分工，取足於己者日以少，待給於人者日以多。專營一業，自享有餘。以與其群為易，懋遷有無。為易之始，必有所窒。甲居一貨而有餘，乙於此貨有不足，則甲願以易，乙願易而得之。然使乙之所以易，非甲之所欲有，則易之事窮。故時日既久，眾人別儲一物，名曰易中，使隨時隨地，出以為易，人皆樂受之。方古之時。易中多以物，或貝朋，或牛馬，或珠玉，不一而足。治化漸開，易中舍他品而用金屬。金屬之為物也，經久不蠹，且析為至微，於值無損，而由散為合，易易也。古今所用為易中者。貴賤金屬皆有之，如希臘以鐵，羅馬以銅，印度以銀。
## 引據
繪畫

縮圖|200px|西洋之繪畫
夫**畫**者，所以摹形狀物也。畫工運思，或出胸臆，或法自然，以狀物態，以寄情思。

世謂書畫同源，蓋本於畫卦製字。上古之時，結繩不足以記事，乃始象形。後世寖繁，施於服章、鐘鼎，於是十二章、螭雷雲氣之文生焉，以彰功德，以別等威。至有周之世，凡鐘鼓、鼎彝、旗常、衣裳，莫不有繪。此三代之畫也。

漢祚初定，與民休息，文教聿興。方外珍奇，漸傳入宮，畫道亦日新。浮屠西來，佛圖隨之而入。若甘泉宮畫天地太一諸鬼神，明光殿畫古烈士，魯靈光殿圖功臣、寫萬品，皆其證也。漢世畫工輩出，前漢有毛延壽、陳敞、劉白、龔寬、陽望、樊育之屬，後漢亦有蔡邕、張衡、劉褒、趙岐諸人。

逮及六朝，世途擾攘。然釋教漸隆，玄風日熾，又兼西域交會，故畫風為之一變。先是，畫者多為鑑戒，以佐教化，或為宮室、服章之文飾。是時，士夫崇尚放達，始以丹青言志，於是人物、花鳥、樓閣之屬，皆得入畫。又當衣冠南渡，士人目睹世艱，而感江山之秀，其情與老莊虛靜之旨相契，山水之畫，遂爾肇興。更有佛圖造像之法，由西域傳入中土，蔚為大觀焉。
砝碼

**砝碼**者，確重之砣也。

金屬鑄之，精釐其重，常成柱形，首部有細頸，以便取用也，多用於天平，以衡物重也。為止損而致誤，砝碼不得以手擅取，當用鑷夾等器，避汗漬見損也。

為使利故，不必遍製各重之砝碼，蓋有妙法也。譬欲衡十錢以內之重，則止須鑄一錢者一，二錢者二，五錢者一，則可遍得十錢內眾數也。於他重，理同。

又度量衡，誠國之重器也，各國又各鑄原器，以一舉國之衡，亦名砝碼。今之用於華夏者，一九六五年所鑄者也。於萬國，則名為國際千克原器，今居法國巴黎國際計量局。
地理學

**地理**者，大地之理也。《易》曰「仰以觀天文，俯以察地理」。夫地理之學，古今中外皆有之。

其學之大宗有二，曰「自然」，曰「人文」。

自然者，觀諸天地也，窮天地而究四海，知海陸所成，探日月星相者也。人文者，觀天下世間群社，論四海列國百態之學也。二學互補而生，不可或缺。

古人由以地學為方技，製山川輿圖也。彼時不知天地為球，輿圖多宗天圓地方之說。今人可飛天而瞰天下，遂得精確。

*
沈有容

**沈有容**字士弘，號寧海。明南直隸宣城人也。嘉靖十六年生。祖寵，官至僉事。

好兵略，萬曆七年中武舉。薊遼總督梁夢龍見而異之，用為昌平千總。復受知總督張佳胤，調薊鎮東路，轄南兵後營。

十二年秋，朵顏長昂以三千騎犯劉家口。有容夜率健卒二十九人迎擊，身中二矢，斬首六級，寇退乃還，由是知名。遼東巡撫顧養謙召隸麾下，俾練火器。十四年從李成梁出塞，抵可可毋林，斬馘多。明年再出，亦有功。成梁攻北關，有容陷陣，馬再易再斃，卒拔其城。錄功，世廕千戶。遷都司僉書，守浮屠谷。二十年從宋應昌、李如松援朝鮮，乞歸。

日本封事壞，福建巡撫金學曾欲用奇搗其穴，乃起有容，令守福建浯嶼、銅山。二十九年，倭掠諸寨，有容擊敗之。逾月，與銅山把總張萬紀敗倭於彭山洋。倭據東番。有容守石湖，謀盡殲之，以二十一舟出海，遇風，存十四舟。過彭湖，與倭遇，格殺數人，縱火沉其六舟，斬首十五級，奪還男婦三百七十餘人。倭遂去東番，海上息肩者十年。捷聞，文武將吏悉敘功，有容賚白金而已。

時有容在大員。陳第隨行，考東番民情，撰《東番記》。三十一年，和蘭人韋麻郎潛入澎湖娘媽宮開洋貨攤。乃受詔退麻郎。至洲，曉諭禁令，將討之，麻郎遂退。乃立碑曰「沈有容諭退紅毛番韋麻郎等」，今存澎湖馬公大天后宮清風閣中。

後改僉書浙江都司。由浙江游擊調天津，遷溫處參將，罷歸。四十四年，倭犯福建。巡撫黃承元請特設水師，起有容統之，擒倭東沙。尋招降巨寇袁進、李忠，散遣其眾。四十八年，努爾哈赤犯遼東，乃置山東副總兵，駐登州，以命有容。

天啟元年，遼陽、瀋陽繼陷。熊廷弼建三方佈置之議，以陶朗先巡撫登、萊，而擢有容都督僉事，充總兵官，登、萊遂為重鎮。八月，毛文龍伐金，大捷。詔有容統水師萬，偕天津水師直抵鎮江策應。有容嘆曰：「率一旅之師，當方張之敵，吾知其不克濟也。」無何，鎮江果失，水師遂不進。明年，廣寧覆，遼民走避諸島，日望登師救援。朗先下令，敢渡一人者斬。有容爭之，立命數十艘往，獲濟者數萬人。時金州、復州、蓋州三衛俱空無人，有欲據守金州者。有容言金州孤懸海外，登州、皮島俱遠隔大洋，聲援不及，不可守。迨文龍取金州，未幾復失。四年，有容以年老乞骸骨，歸，於崇禎元年卒。贈都督同知，賜祭葬。
阮攸

**阮攸**者，大越國宜春人也。字**素如**，號**清軒**，自號**鴻山獵戶**。景興廿九年生，父嚴，顯宗宰相也，四十年父喪，時年十一，未幾母亦西去，孤孑一人。四十五年，中鄉試，進士。嘗使清，精文道，文風清逸，世稱「鴻山文派」。詩文甚多，其中以翹傳為佼也。今為越人所共識，猶太白之於中原也。
臭豆腐

**臭豆腐**，小食也，以酵滷漬豆腐為之，煎炒炸烤蒸悶皆其宜。其名俗，其貌陋，其內秀，其味奇，華夏特有之風味也。惡者以為鴆，嗜者以為飴。南方多好，尤以粵滬蘇浙皖湘臺為甚。
三島毅

**三島毅**，字遠叔，號中洲、二松、桐南、繪莊、陪鶴、陪龍、風流判事，通稱貞一郎，以中洲行，日本備中人，漢學者。父名正昱，通稱壽太郎，爲備中國窪屋郡中島村里正。文政十三年十二月九日、即陽暦千八百三十一年一月二十二日生。中洲善詩工文，與重野安繹、川田剛竝稱明治三大文宗。大正八年五月十二日卒。有《霞浦游藻》《三日文詩》《中洲詩稿》《中洲文稿》《虎口存稿》《詩書輯説》《論學三絶》《孟子講義》《探邊日録》《論語講義》。

分類:大正列傳
宋太祖

**宋太祖大孝皇帝**，諱匡胤，天水趙氏，涿郡人也。父宣祖諱弘殷，母杜氏。後唐天成二年，生於洛陽夾馬營。《宋史》謂是時也，赤光繞室，異香經宿不散。體有金色，三日不變，乃名之「香孩兒」。弱冠，容貌雄偉，器度豁如，識者知其非常人，臂力過人，學騎射，輒出人上，有志從戎。嘗試惡馬，不施銜勒，馬逸上城斜道，額觸門楣墜地，人以為首必碎，太祖徐起，更追馬騰上，一無所傷。又嘗與韓令坤博土室中，雀鬥戶外，因競起掩雀，而室隨壞。後漢初，漫游無所遇，舍襄陽僧寺。有老僧善術數，顧曰：「吾厚贐汝，北往則有遇矣。」

乾祐元年，投郭威門下。時年十九，會周祖以樞密使征李守真，應募居帳下。

三年威稱帝，是周太祖，改元廣順。補東西班行首，拜滑州副指揮。

顯德元年，周太祖崩，世宗尹京，轉開封府馬直軍使。世宗即位，復典禁兵。北漢來寇，世宗率師禦之，戰於高平。將合，指揮樊愛能等先遁，軍危。太祖麾同列馳馬衝其鋒，漢兵大潰。乘勝攻河東城，焚其門，左臂中流矢，世宗止之。還，拜殿前都虞候，領嚴州刺史。

三年春，從征淮南。後韓令坤平揚州，南唐來援，令坤議退，世宗命太祖率兵二千趨六合。太祖下令曰：「揚州兵敢有過六合者，斷其足。」令坤始固守。太祖尋敗齊王景達於六合東，斬首萬餘級。還，拜殿前都指揮使。

六年，世宗北征，為水陸都部署。及莫州，先至瓦橋關，降其守將姚內斌，戰卻數千騎，關南平。世宗在道，閱四方文書，得韋囊，中有木三尺餘，題云「點檢作天子」，異之。時張永德為點檢，世宗不豫，還京師，拜太祖檢校太傅、殿前都點檢，以代永德。恭帝即位，改歸德軍節度、檢校太尉。

明年春，北漢結契丹入寇，命出師禦之。次陳橋驛，軍中知星者苗訓引門吏楚昭輔視日下復有一日，黑光摩盪者久之。夜五鼓，軍士集驛門，宣言策點檢為天子，或止之，眾不聽。遲明，逼寢所，太宗入白，太祖起。諸校露刃列於庭，曰：「諸軍無主，願策太尉為天子。」未及對，有以黃衣加太祖身，眾皆羅拜，呼萬歲，即掖太祖乘馬。太祖攬轡謂諸將曰：「我有號令，爾能從乎？」皆下馬曰：「唯命。」太祖曰：「太后、主上，吾皆北面事之，汝輩不得驚犯；大臣皆我比肩，不得侵凌；朝廷府庫、士庶之家，不得侵掠。用令有重賞，違即孥戮汝。」諸將皆載拜，肅隊以入。副都指揮使韓通謀禦之，王彥昇遽殺通於其第。立號為**宋**，有史家稱之趙宋，辨於南朝劉宋也。帝黃袍加身，反師代周。恭帝出，降為鄭王，總族遷房州。改元建隆，定都汴梁。建隆元年冬十月，帝遣石守信等，伐李重進，後歸太原俘。十二月，鑄宋通元寶錢。

建隆二年，解諸將兵權，收諸禁軍。有宋禁軍之制，於是而開。

乾德三年，破後蜀國。開寶四年，征南漢，滅其國，南唐國懼降。八年，南唐國不朝，伐之。明年擄其君，南唐國亡。自此江南一。

九年，北征契丹。十月十九崩，年四十又九。遺詔弟光義繼位，是為太宗。或曰太祖無疾，乃為太宗所弑，蓋「燭影斧聲」也，此千古懸案。

諡**啟運立極英武睿文神德聖功至明大孝皇帝**。

## 家世
*高祖朓，是為僖祖，仕唐歷永清、文安、幽都令。
*朓生珽，是為順祖，歷藩鎮從事，累官兼御史中丞。
*珽生敬，是為翼祖，歷營、薊、涿三州刺史。
*敬生弘殷，是為宣祖。周顯德中，宣祖貴，贈敬左驍騎衛上將軍。宣祖少驍勇，善騎射，事趙王王鎔，為鎔將五百騎援唐莊宗於河上，有功。莊宗愛其勇，留典禁軍。漢乾佑中，討王景於鳳翔，會蜀兵來援，戰於陳倉。始合，矢集左目，氣彌盛，奮擊大敗之，以功遷護聖都指揮使。周廣順末，改鐵騎第一軍都指揮使，轉右廂都指揮，領岳州防禦使。從征淮南，前軍卻，吳人來乘，宣祖邀擊，敗之。顯德三年，督軍平揚州，與世宗會壽春。壽春賣餅家餅薄小，世宗怒，執十餘輩將誅之，宣祖固諫得釋。累官檢校司徒、天水縣男。與太祖分典禁兵，一時榮之。卒，贈武清軍節度使、太尉。
## 據
密西西比河

**密西西比河**（英文：Mississippi River），大河也。長者天下第四，巨者今世列十。據北美平原之中，而養美中、美東**三百萬平方公里**之風土也。美人感之，歌詩讃曰**老大河**、**月河**云。端源處落磯山黃石公園內，成密蘇裡河，經三千餘里而入其干。正源發五大湖之艾塔斯卡，自美加界，匯群水之美，浩浩蕩蕩**三千七百三十四[[公里|里]]**而赴南邊。

## 流徑

夫**密江**之初出在五湖，明州境。是處山水齊雲，水平四百五十尺。東行，彎流向南，忽有淵，落水二十尺，成聖安東尼瀑布群。彼可為水力之便，又北有原，遂成重驛，號明尼阿波利斯。自明城下，越諸州，出墨西哥灣。

## 校
渭水

**渭水**，當世稱**渭河**，黃河至大之支流也。其源，出隴西鳥鼠山，在今甘肅渭源縣境。《山海經》載：「鳥鼠同穴之山，渭水出焉。」謂其山鳥鼠同穴而居，故名。

水東流，凡八百十八公里，穿隴山，過秦川，匯納百川，潤澤千里。其大支流有二，北曰涇，曰洛。終過華陰，抵潼關北，而入於河。

渭水流域，乃華夏之肇始。古開鄭國渠、白渠，引水溉田，使關中膏腴，號「天府之國」。周、秦、漢、周、隋、唐諸代，皆都於此，恃之以興王業。

涇水入渭處，清濁殊異，世稱「涇渭分明」。然清濁非恆。《詩》云：「涇以渭濁。」按鄭玄之注，言「涇以有渭，故見渭濁」。可知古時涇清而渭濁，與今時之說異矣。及至中唐，人多墾於涇水上游，水土為之流失，致使涇水始濁。此後清濁之勢，遂成定論。然時至今日，二水清濁，復隨時序、雨潦而變，亦未有常態。
歐陽紇

**歐陽紇**，字奉聖，潭州臨湘人也，梁大同四年生。父頠，陳大司空，陽山郡公。

除黃門侍郎、員外散騎常侍。累遷安遠將軍、衡州刺史。天嘉四年父卒，襲封陽山郡公，都督交廣等十九州諸軍事、廣州刺史，有幹略。善治南越，進號輕車將軍。太建元年據廣州叛，攻衡州，錢道戢與戰，卻紇。章昭達來伐，二年兵敗被擒，斬于建康。子詢以年幼免死，在唐官至銀青光祿大夫率更令，有書名。

## 家屬

*父 歐陽頠
*子 歐陽詢

## 註




## 據

*姚思廉：《陳書·列傳九·歐陽頠子紇傳》
*李延壽：《南史·列傳五十六·歐陽頠傳》
*張懷瓘：《書斷》
南唐後主

**南唐後主**，諱煜，字重光，元宗六子也，烈祖昇元元年生。初名從嘉，其兄多早死，實為元宗二子也。長兄弘翼為太子，為人猜忌嚴刻，後主不敢與事。顯德六年，弘翼薨，乃為太子。禮部侍郎鍾謨諫元宗曰：「從嘉德輕志懦，又酷信釋氏，非人主才。從善果敢凝重，宜為嗣。」元宗不信，仍為太子。

建隆二年初，元宗遷都南昌，後主留金陵，為監國。六月，元宗崩，即帝位。後主性好佛，日袈裟誦經，每臨朝事，以佛法斷事，國政日衰。

開寶四年，宋滅南漢，後主懼，乃降，稱**江南國主**，以事之宋。

六年，宋主詔，後主不朝，宋遣曹彬伐之。

八年，宋克金陵，後主北巡，入開封，封違命侯。

九年，宋主崩，太宗立，後主徙隴國公，日抑鬱，作詞度日。太宗聞之怒，詔殺之，以牽機毒亡，後葬北邙山。後主崩後，江南人聞之落淚。

後主性寬恕，威令不素著，好生戒殺。工書畫，善作詞，世稱「詞聖」。宋主歎曰：「李煜若以作詩詞工夫治國家，豈為吾所俘也！」。

## 集注
余靖

**余靖**，字**安道**，號**武溪**，宋韶州曲江人，祖籍下邳，曾祖從，祖榮，皆不仕，父太常博士慶，累贈太常少卿。天聖二年舉進士，為贛縣尉，遷秘書丞，數上書論事，建言班固《漢書》舛謬，命與王洙並校《史記》、《後漢書》。書奏，擢集賢校理。范仲淹以言事觸宰相呂夷簡去國，靖論救之，尹洙請與同貶，歐陽脩移書責司諫高若訥，由是三人者皆坐譴，靖坐貶監筠州酒稅，稍徙泰州。慶曆三年，仁宗復用仲淹，乃召還，知英州，遷太常博士，復為校理、同知禮院。景祐、慶曆之間，仁宗欲更天下敝，增諫官四員，使論得失，以靖為右正言。脩言靖：「遇事輒言，無所迴避。」

四年，夏納誓請和，將加封冊；而遼以兵臨夏境，遣使言：「為中國討賊，請止毋和。」朝廷患之：欲聽，重絕夏人而兵不得息；不聽，生事北邊，議難決。靖獨以謂：「中國厭兵久矣，此契丹之所幸，一日使吾息兵養勇，非其利也，故用此以撓我爾，是不可聽。」即遣靖假諫議大夫以報，而留夏國封策不遣。從十餘騎馳出居庸關，見遼主於九十九泉，從容坐帳中辯言，往復數十，卒屈其議而還。宋廷遂發夏冊，西師既解嚴，北邊亦無事。是歲，以本官知制誥、史館修撰。而遼卒自攻夏，明年，使來告捷，又以靖往報。

靖三使契丹，亦習外國語，嚐為番語詩。御史王平等劾靖失使者體，出知吉州。靖為諫官時，嚐劾奏太常博士茹孝標不孝，匿母喪，坐廢。靖既失勢，孝標詣闕言靖少遊廣州，犯法受笞。靖聞之不自得，求侍養去。改將作少監，分司南京，居曲江。怡然還鄉里，闔門謝賓客，絕人事，凡六年。已而授雅州刺史、壽州兵馬鈐轄，辭不就。皇佑三年，再遷衛尉卿，四年知虔州，丁父憂去官。

同年五月，儂智高反邕州，乘勝掠九郡，以兵圍廣州五十餘日，不克。宋廷方顧南事，就喪次起靖為秘書監、知潭州，改桂州，詔以廣南西路委靖經制。靖策其必結援交趾，而脅諸峒以自固，乃約交趾會兵討智高。又募儂、黃諸姓酋長，皆縻以職，及智高入邕州，遂無外援。既而仁宗猶以為憂，遣狄青、孫沔將兵會靖，共討智高。青兵未至前，戒部將勿戰，陳曙恐青獨有功，乘青未至，輒以步卒八千犯智高，潰於崑崙關，其下殿直袁用等皆遁。十二月，青卻交趾，援兵不用。五年正月，會諸將堂上，揖曙起，並召用等三十一人，案所以敗亡狀，驅出軍門斬之，沔、靖相顧愕然。靖嘗迫曙出戰，因離席而拜曰：「曙失律，亦靖節制之罪。」青曰：「舍人文臣，軍旅非所任也。」兵將股憟，咸思用命。同月上元節，青將兵夜奪崑崙關，敗智高於歸仁鋪，智高走大埋，邕州平。靖請復終喪，不許。諸將班師，以智高尚在，留靖廣西，委以後事。就遷給事中，御史梁茜言賞薄，再遷尚書工部侍郎。靖留廣西逾年，遣蕭注入特磨道，襲取智高母及其弟一人。俘於開封，斬之。拜集賢院學士，久之，徙知潭州，又徒青州，再遷吏部侍郎。

嘉佑元年，青卒，靖遵遺願撰《宋故狄令公墓銘并序》。五年，交趾申紹泰寇邕州，殺五巡檢。仁宗以謂恩信著於嶺外而為交趾所畏者，靖也，驛召以為廣西體量安撫使，悉發荊湖兵以從。至則召交趾用事臣費嘉祐詰問之，嘉祐至，紿以近邊種落相侵報，誤犯宋軍，願悉推治，還所掠及械罪人送欽州，斬於界上以自贖。靖信之，厚謝遣去，嘉祐遂歸，不復出。六年，以尚書左丞知廣州。

八年，英宗立，拜工部尚書，自廣朝京師。次年六月癸亥，以疾薨於金陵，年六十五。英宗輟朝一日，賻以粟帛。蔡襄為靖言，特贈刑部尚書。諡曰襄。靖嘗夢神人告以所終官而死秦亭，故常畏西行。及卒，則江寧府秦淮亭也。娶林氏，封魯郡夫人。子三人：伯莊，殿中丞；仲荀，屯田員外郎；叔英，太常寺太祝。女六人，皆適士族。

有《武溪集》二十卷，入《四庫全書》、《三史勘誤》四十卷。

## 家屬

*父 太常博士 余慶

*妻 魯郡夫人 林氏
**長子 殿中丞 余伯莊
**次子 屯田員外郎 余仲荀
**末子 太常寺太祝 余叔英
**有六女

## 註




## 據
*余靖：《大宋平蠻碑》
*畢沅：《續資治通鑑·宋紀五十三》 
*脫脫等：《宋史·列傳七十九·余靖傳》
*歐陽脩：《贈刑部尚書余靖襄公神道碑銘》
歐陽詢

**歐陽詢**，字**信本**，潭州臨湘人也。祖頠，陳大司空。父紇，陳廣州刺史，太建元年據州反，兵敗伏誅，詢以年幼免。尚書令江總與紇有舊，收養之，教以書計。聰悟絕倫，讀書即數行俱下，博覽經史，尤精《三史》。陳亡，仕隋為太常博士。煬帝嗣位，詔詢與潘徽、陸從典、褚亮等協楊素修《魏書》，會素薨而止。蕭瑀不解射，九月九日賜射，箭俱不著垛，一無所獲。詢詠之曰：「急風吹緩箭，弱手馭強弓。欲高翻復下，應西還又東。十回俱著地，兩度並擎空。借問誰為此，只應是宋公。」後帝見此詩，謂曰：「此乃四十字章疏也。」由是與詢有隙。

唐高祖微時，引為賓客。唐興，授給事中。武德四年鑄開元通寶，詢撰文并書，其文迴環可讀。篆、隸、八分三體皆工。同年，就越訪求得《蘭亭》，始入秦王府。又奉詔與裴矩、陳叔達修《藝文類聚》一百卷，七年書成。累遷太子率更令、弘文館學士，封渤海縣男，世稱「歐陽率更」。

貞觀十五年卒，年八十五。子通，儀鳳中累遷中書舍人。

詢貌甚寢陋，眾或指之，貞觀十年許敬宗見而大笑，為御史所劾，貶洪州司馬。貞觀間，太宗宴近臣，戲以嘲謔，長孫無忌嘲詢曰：「聳髆成山字，埋肩不出頭。誰家麟閣上，畫此一獼猴？」詢應聲云：「縮頭連背暖，俒襠畏肚寒。只由心溷溷，所以面團團。」帝改容曰：「歐陽詢豈不畏皇后聞？」無忌后兄也。

詢書初仿王羲之，後險勁瘦硬，自成一家，楷書尤勝，世稱歐體。尺牘所傳，人以為法。高句麗甚愛其書，嘗遣使請焉。高祖嘆曰：「不意詢之書名，遠播夷狄，彼觀其跡，固謂其形魁梧耶！」又嘗出行，見古碑，索靖所書，駐馬觀之，良久而去。數步復下馬佇立，疲則布毯坐觀，因宿其傍，三日而後去。創「八訣」書理，撰《用筆論》、《傳授訣》書論，與同朝虞世南、薛稷、褚遂良稱初唐四家。今傳墨跡《仲尼夢奠帖》、《張翰帖》、《卜商帖》，碑刻《九成宮醴泉銘》、《虞恭公碑》、《溫彥博碑》、《皇甫誕碑》、《化度寺塔銘》等。

《全唐詩》有收詩三首，曰《道失》、《嘲蕭瑀射》、《詢嘲無忌》。

## 注
後周世宗

**[[後周|周]]世宗睿武孝文皇帝**諱**榮**，姓**郭氏**，本姓**柴氏**，邢州人。

## 養子承嗣
柴氏女適周太祖，是為聖穆皇后。后兄守禮子榮，幼從姑長太祖家，以謹厚見愛，太祖遂以為子。太祖後稍貴，榮亦壯，而器貌英奇，善騎射，略通書史黃老，性沈重寡言。太祖為漢樞密使，榮為左監門衞大將軍，太祖鎮天雄，榮領貴州刺史、天雄軍牙內都指揮使。

乾祐三年冬，周兵起魏，犯京師，留榮守魏。太祖入立，拜澶州刺史、鎮寧軍節度使，檢校太傅、同中書門下平章事。榮素為樞密使王峻所忌，廣順三年正月來朝，不得留。既而峻有罪誅，三月，拜榮開封尹，封「**晉王**」。是冬，卜以來年正月朔旦有事于南郊，而太祖遇疾，不能視朝者久之。

## 討漢擊遼

顯德元年正月丙子，成郊禮，即以王判內外兵馬事。壬辰，太祖崩，祕不發喪。丙申，發喪，皇帝即位於柩前。右監門衞大將軍魏仁浦為樞密副使。二月庚戌，回鶻遣使者來。丁卯，宰相馮道為大行皇帝山陵使，太常卿田敏為禮儀使。兵部尚書張昭為鹵簿使，御史中丞張煦為儀仗使，開封少尹權判府事王敏為橋道頓遞使，漢人來討，攻自潞州。三月辛巳，大赦。癸未，鄭仁誨留守東京。乙酉，如潞州以攻漢。壬辰，次澤州，閱兵于北郊。癸巳，及漢主旻戰於高原，敗之，追及於高平，又敗之。丁酉，幸潞州。己亥，侍衞馬軍都指揮使樊愛能、步軍都指揮使何徽伏誅。壬寅，天雄軍節度使符彥卿為河東行營都部署。夏四月乙卯，葬神聖文武恭肅孝皇帝於嵩陵。汾州防禦使董希顏叛漢來附。丙辰，遼州刺史張漢超亦來附。辛酉，取嵐、憲州。壬戌，立衞國夫人符氏為皇后。取石、沁州。庚午，赦潞州流罪以下囚。忻州監軍李勍殺其刺史趙皋，叛漢來附。

五月丙子，代州守將鄭處謙來附，契丹救漢。丁酉，回鶻使因難敵略來。符彥卿及契丹戰於忻口，敗績，先鋒都指揮使史彥超死之。六月乙巳，班師。乙丑，次新鄭，遂拜嵩陵。庚午，至自太原。秋七月庚辰，閱稼於南御莊。癸巳，樞密院直學士、工部侍郎景範為中書侍郎、同中書門下平章事，魏仁浦為樞密使。冬十月甲辰，殺左羽林大將軍孟漢卿。二年春二月，御札求直言。夏五月辛未，宣徽南院使向訓、鳳翔節度使王景伐蜀。甲戌，大毀佛寺，禁民親無侍養而為僧尼及私自度者。秋九月丙寅朔，頒銅禁。閏月癸丑，向訓克秦州。冬十月辛未，取成州。戊寅，高麗使王子太相融來，取階州。十一月乙未朔，李穀為淮南道行營都部署以伐唐。戊申，王景克鳳州。

## 親征南唐

三年春正月，增築京城。庚子，向訓留守東京。壬寅，詔南征。辛亥，侍衞親軍都指揮使李重進及唐人戰於正陽，敗之。甲寅，重進為淮南道行營都招討使。二月丙寅，幸下蔡浮橋。壬申，克滁州。甲戌，唐主景來求成，不答。壬午，唐主景使其臣鍾謨來奉表。丙戌，取揚州。辛卯，取泰州。三月庚子，內外馬步軍都軍頭袁彥為竹龍都部署。是月，取光、舒、常州。夏四月，常、泰州復入於唐。五月乙卯，至自淮南，赦京師囚。六月壬申，德音赦淮南囚。秋七月，皇后崩。揚、光、舒、滁州復入於唐。八月乙丑，課民種木及韭。九月丙午，端明殿學士、左散騎常侍王朴為尚書戶部侍郎、樞密副使。冬十月辛酉，葬宣懿皇后於懿陵。十一月庚寅，廢諸祠不在祀典者。乙巳，殺唐主景之臣孫晟。

四年春正月己丑朔，赦非死罪囚。二月甲戌，王朴留守東京。三月丁未，克壽州。夏四月己巳，至自壽州。己卯，放降卒竹八百歸蜀。癸未，追冊彭城郡夫人劉氏為皇后。五月丙申，殺密州防禦使侯希進。秋八月乙亥，李穀罷，王朴為樞密使。癸未，蜀人來歸濮州刺史胡立。冬十月己巳，王朴留守東京，三司使張美為大內都點檢。壬申，南征。十二月乙卯，泗州守將范再遇叛於唐，以其州來降。庚申，濠州團練使郭廷謂以其州來降。丁丑，取泰州。

五年春正月丁亥，取海州。壬辰，取靜海軍。丁未，克楚州，守將張彥卿、鄭昭業死之。二月甲寅，取雄州。丁卯，如揚州。癸酉，如瓜洲。三月壬午朔，如泰州。丁亥，復如揚州。辛卯，幸迎鑾。己亥，克淮南十有四州，以江為界。三月辛亥，唐主景來買宴。四月庚申，祔五室神主于新廟。壬申，至自淮南，回鶻、韃靼遣使來。六月辛未，放降卒四千六百於唐。秋七月乙酉，水部員外郎韓彥卿市銅於高麗。丁亥，頒均田圖。九月，占城王釋利因德縵使莆訶散來。冬十月丁酉，括民租。十一月庚戌，作通禮、正樂。十二月丙戌，罷州縣課戶、俸戶。

## 北伐崩殂
六年春正月，高麗王昭遣使者來。辛酉，女真使阿辨來。三月己酉，甘州回鶻來獻玉，却之。庚申，王朴薨。丙寅，宣徽南院使吳延祚留守東京。癸酉，停給銅魚。甲戌，北征。是月，吳延祚為左驍衞上將軍、樞密使。夏四月壬辰，取乾寧軍。辛丑，取益津關，以為霸州。癸卯，取瓦橋關，以為雄州。五月乙巳朔，取瀛州。甲戌，至自雄州。六月癸未，立皇后符氏，封子宗訓為梁王、宗讓燕國公。戊子，占城使莆訶散來。己丑，范質、王溥參知樞密院事，魏仁浦同中書門下平章事。癸巳，崩於滋德殿，年三十七。甲午，梁王宗訓即位，時年七歲。

## 引據
狄青

**狄青**，字**漢臣**，宋汾州西河人。出身貧寒，投營為卒。初隸騎御馬直，選為散直。寶元元年，元昊反宋，自立為夏帝。詔擇衛士從邊，以青為三班差使、殿侍、延州指使。時偏將屢敗，士卒多怯，青行常為先鋒。凡四年，前後大小二十五戰，中流矢者八。破金湯城，略宥州，歲香、毛奴、尚羅、慶七、家口諸族，燔積聚數萬，收其帳二千三百，生口五千七百。又城橋子谷，築堡招安、豐林、新砦、大郎，皆扼夏要害。嘗戰安遠，被創甚，聞敵寇至，即挺起馳赴，眾爭前為用。

尹洙為經略判官，與青談兵，善之，薦於經略使韓琦、范仲淹，曰：「此良將材也。」二人奇之，待遇甚厚。仲淹以《左氏春秋》授之，曰：「將不知古今，匹夫勇爾。」乃折節讀書，悉通秦漢以來將帥兵法，由是益知名。後洙以貶死，青悉力賙其家事。

慶曆四年，夏納誓請和，元昊稱臣。青以功累遷彰化軍節度使知延州，擢樞密副使。

皇祐四年四月，廣源州儂智高反，五月陷邕州，又破沿江九州，嶺外騷動。以兵圍廣州五十餘日，不克。楊畋等安撫經制蠻事，師久無功。又命孫沔、余靖為安撫使討智高，仁宗猶以為憂。青上表請行，翌日入對，自言：「臣起行伍，非戰伐無以報國。願得蕃落騎數百，益以禁兵，羈賊首致闕下。」帝壯其言，遂除宣徽南院使、宣撫荊湖南北路、經制廣南盜賊事，九月置酒垂拱殿以遣之。時智高還據邕州，青合沔、靖兵次賓州。

先是，蔣偕、張忠皆輕敵敗死，軍聲大沮。青戒諸將：「毋妄與賊鬥，聽吾所為。」陳曙乘青未至，輒以步卒八千犯智高，潰於崑崙關，殿直袁用等皆遁。青曰：「令之不齊，兵所以敗。」五年正月，晨會諸將堂上，揖曙起，並召用等三十一人，按以敗亡狀，驅出軍門斬之。沔、靖相顧愕眙，諸將股慄。

青既戮曙，已而頓甲，令軍中休十日，眾莫測。智高以為軍未即進，不為備。明日乃整軍騎，青將前陣，沔將次陣，靖將後陣，一晝夜絕崑崙關。時值上元節，令大張燈燭，首夜宴將佐，次夜宴從軍官，三夜享軍校。首夜，樂飲徹曉。次夜二鼓，青忽稱疾，暫起入內；久之，又諭沔主席行酒，少服藥乃出，數勸勞坐客。至曉，各未敢退，忽有馳報者，云：「三鼓已奪崑關矣。」

是夜，大風雨，青既度關，步騎三萬一千餘人，遂出歸仁鋪為陣。十八日，智高逆戰，其眾列三銳陣以拒宋軍，執大盾、標槍，衣絳衣，望之如火。及戰，前鋒孫節搏敵死山下。智高軍氣銳甚，沔等懼失色。巳時，青憑高望，自執白旗麾蕃落騎兵，縱左右翼，敵後交擊，智高眾不知所為，大敗走。追奔十五里，將相死者五十七人，斬首二千二百餘級，生擒五百人，屍甲如山，積於道路。是夕智高焚營自遁，走大埋。青按兵入城，獲金帛鉅萬、雜畜數千，招復老壯七千二百嘗為智高所俘脅者，慰遣之。時有屍衣金龍衣者，眾謂智高已死，欲以上聞。青曰：「安知非詐邪？寧失智高，不敢誣朝廷以貪功也。」還至京師，仁宗嘉其功，拜樞密使，優進諸子官秩。

青在樞密四年，有威名，帝不豫，訛言籍籍。歐陽脩、劉敞等知上意，請出青於外，以保其終。嘉佑元年，遂罷出知陳州。青猶未知，到中書自辯，文彥博直視之，曰：「無他，朝廷疑爾！」青在鎮，每月兩遣中使撫問。青聞中使來，輒驚疑終日。明年二月，疽發髭，卒，年四十九。贈中書令，諡武襄。娶魏氏，封定國夫人，子諮、詠，並為閣門使。詠數有戰功。

青善騎射，臨敵被髮、戴銅面具，出入軍中，皆披靡莫敢當。奮行伍，十餘年而貴，是時面涅猶存。仁宗嘗敕青傅藥除字，青指其面曰：「陛下以功擢臣，不問門地，臣所以有今日，由此涅爾，臣願留以勸軍中，不敢奉詔。」人勸尊狄仁傑為祖上，辭曰：「予鄙人，豈可以聲跡汙梁公？」青、王伯庸同在樞密府，戲青之涅文云：「愈更鮮明。」青曰：「莫愛否？奉贈一行。」

宋史云：「青為人慎密寡言，其計事必審中機會而後發。行師先正部伍，明賞罰，與士同饑寒勞苦，雖敵猝犯之，無一士敢後先者，故其出常有功。」

## 註




## 據
*余靖：《大宋平蠻碑》
*余靖：《宋故狄令公墓銘并序》
*司馬光：《涑水記聞·卷十三》
*畢沅：《續資治通鑑·宋紀五十三》 
*脫脫等：《宋史·列傳四十九·狄青傳》
孫節

**孫節**，宋開封人。少隸軍籍，以才勇補右侍禁。與狄青同在延州，數攻破敵砦有功，累遷西京左藏庫副使。皇祐四年，廣源州儂智高反，仁宗遣青討，節隸麾下。五年正月十八日，至歸仁鋪，節為左第一將。智高軍初銳甚，節鏖山下，俄中槍而沒。特贈忠武軍節度觀察留後，封其妻為仁壽郡君，官其子二人、從子三人，給諸司副使俸，終其喪。

## 註




## 據
*脫脫等：《宋史·列傳四十九·孫節傳》
章昭達

**章昭達**，字**伯通**，陳吳興武康人。祖道蓋，蕭齊廣平太守。父法尚，梁揚州議曹從事。

梁大同中，昭達為東宮直後。侯景之亂，昭達率鄉人援臺，為流矢所中，眇其一目。臺城陷，昭達還鄉里，與陳文帝遊，因結君臣分。侯景平，文帝為吳興太守，昭達杖策來謁。文帝見之大喜，委以將帥，恩寵優渥，超於儕等。

陳武帝謀討王僧辯，令文帝還長城招聚兵眾，以備杜龕，頻使昭達往京口，稟承計畫。僧辯誅後，龕遣其將杜泰來攻長城，昭達因從文帝進軍吳興以討龕。龕平，又從討張彪於會稽，克之。累功除定州刺史。時留異擁據東陽，武帝患之，乃使昭達為長山令，居其心腹。

太平二年十月，武帝纂曆，梁亡，陳興。天嘉元年，追論長城功，昭達封欣樂縣侯。隨侯安都拒王琳，戰於蕪湖。昭達乘平虜大艦，中流而進，先鋒發拍，中琳艦。琳軍大敗，琳走入齊，蕪湖平，昭達策勳第一。二年，除都督、郢州刺史，都督郢巴武沅四州諸軍事。

周迪據臨川反，詔昭達便道征之。迪敗走，徵為護軍將軍，改封邵武縣侯。四年，陳寶應納迪，共寇臨川，又令昭達為都督討迪，至東興嶺，迪退走。昭達乃踰嶺，以討寶應。寶應據建安、晉安二郡界之湖際，水陸為柵。昭達深溝高壘，不與戰，但據上流，命軍士伐木為筏。俄而水盛，乘流放之，壞其水柵。又出兵攻其步軍，方大合戰，會文帝遣余孝頃出自海道，適至，因並力乘之，遂定閩中，執寶應、留異。以功授鎮軍將軍、開府儀同三司。

初，文帝嘗夢昭達升台鉉，及旦，以夢告之。至是，侍宴酒酣，顧昭達曰：「卿憶夢不？何以償夢？」昭達對曰：「當效犬馬之用，以盡臣節，自餘無以奉償。」又出為都督、江州刺史。

廢帝即位，遷侍中、征南將軍，改封邵陵郡公。光大元年，華皎反，其移書文檄，並假以昭達為辭，又頻遣使招之，昭達盡執其使，送於建康。皎平，進號征南大將軍。秩滿，徵為中撫大將軍。宣帝即位，進號車騎大將軍，以還朝遲留，為有司所劾，降號車騎將軍。

太建元年，歐陽紇據廣州叛，詔昭達都督眾軍討之。昭達倍道兼行，達始興。紇聞昭達奄至，恇擾不知所為，乃出頓洭口，多聚竹籠，盛以沙石，置諸水柵之外，欲以遏舟艦。昭達居其上流，裝艦造拍，以臨敵柵。又令軍人銜刀，潛行水中，以斫竹籠，籠篾皆解。因縱大艦隨流突之，紇敗見擒，廣州平。以功進車騎大將軍，遷司空。

二年，昭達率破紇軍征江陵。時梁主與周軍大蓄舟艦於青泥中，昭達分遣偏將錢道戢、程文季等，乘輕舟襲之，焚其舟艦。周兵於峽口南岸築安蜀城，引大索橫江上，編葦為橋，以度軍糧。昭達命軍士為長戟，施於樓船上，仰割其索。索斷，糧絕，因縱兵以攻其城，降之。

梁主告急於周襄州總管衛公直，直遣大將軍李遷哲將兵救之。遷哲率其所部守江陵外城，夜戰文季、雷道勤，兵稍。江陵總管陸騰出助之，道勤戰死，陳軍乃退。昭達又決龍川寧朔堤，引水灌江陵。遷哲乃先塞北堤以止水，後自帥騎兵出南門，使步出北門，首尾邀擊，陳兵多投水死。夜，陳兵竊於城西以梯登城，登者已數百人，騰與遷哲力戰拒之。俄而大風暴起，遷哲乘闇出兵擊陳營，殺傷甚眾。騰復破昭達於西堤，乃引還。

太建三年十二月，遘疾，薨，時年五十四，贈大將軍。四年，配享文帝廟庭。子大寶，襲封邵陵郡公，出為豐州刺史，反陳，夷三族。

昭達治軍嚴刻，每奉命出征，必晝夜倍道；然性倜儻，輕財尚氣，有所克捷，必推功將帥，廚膳飲食，並同於群下，將士亦以此附之。每飲會，必盛設女伎雜樂，備盡羌、胡之聲，音律姿容，並一時之妙，雖臨對寇敵，旗鼓相望，弗之廢也。

少時，嘗遇相者，謂昭達曰：「卿容貌甚善，須小虧，則當富貴。」為東宮直後時，因醉墜馬，鬢角小傷，喜之，相者曰：「未也。」及眇一目，相者見之，曰：「卿相善矣，不久當貴。」

陳書曰：「昭達與世祖鄉壤惟舊，義等鄧、蕭，世祖纂曆，委任隆重，至於戰勝攻取，累平寇難，斯亦良臣良將，一代之吳、耿矣。」

## 註




## 據
姚思廉：《陳書·列傳四·程靈洗子文季傳》
姚思廉：《陳書·列傳五·章昭達傳》
姚思廉：《陳書·列傳二十九·周迪、留異、陳寶應傳》
李延壽：《南史·列傳五十六·章昭達傳》
司馬光：《資治通鑑·卷一百七十·陳紀四》
令狐德棻：《周書·列傳三十·李遷哲傳》
章大寶

**章大寶**，陳吳興武康人。祖法尚，梁揚州議曹從事。父昭達，陳司空、車騎大將軍。大寶襲封邵陵郡公，累官至散騎常侍、護軍。

出為豐州刺史，在州貪縱，百姓怨酷，後主以太僕卿李暈代之。至德三年三月，暈將到州，大寶乃襲殺暈。四月舉兵反，遣其將楊通寇建安。建安內史吳慧覺據郡城拒之，通累攻不克。陳軍稍近，人情離異，大寶計窮，乃與通俱逃入山。為義軍主陳景詳率兵追躡所及，生擒送都，死於路，傳首梟于朱雀航，夷三族。

## 據
姚思廉：《陳書·列傳五·章昭達傳》
李延壽：《南史·列傳五十六·章昭達傳》
司馬光：《資治通鑑·卷一百七十六·陳紀十》
朱雀航

**朱雀航**在吳建業宮城大航門南，跨秦淮水南北，以渡行人，今已不存。又名朱雀橋、朱雀桁。以在城南，亦謂南航。航，浮橋也。秦淮諸航，總二十四，朱雀為最，亦稱之大航也，與竹格、驃騎、丹陽為四航。

本吳南津航橋也，晉永嘉元年，陳敏據建康，錢廣謀討之，勒兵大航南，敏使甘卓擊廣，卓遂與廣合斷航，收船南岸。晉南渡，太寧二年，王敦使王含犯建康，掩至江寧南岸，溫嶠燒大航以挫其鋒。咸康二年，始立朱雀門。又用杜預河橋法，以泊船為浮航，建新朱雀航在城東南四里，對朱雀門，南渡秦淮水。航長九十步，廣六丈，每有警，則撤航為備。

宋元嘉三十年，太子劭弒父篡位，劉駿討劭，魯秀等募勇士攻朱雀航，克之。元徽二年，江州刺史桂陽王休範叛，逼建康，至新林，遣其將丁文豪自皂莢橋直至朱雀航南，時別將杜墨蠡力攻新亭，不克，亦捨新亭北趨朱雀航，劉勔議撤航以折休範軍之勢，王道隆不許，休範軍遂渡淮，殺道隆、勔。

齊永元三年，蕭衍東下至新林，命諸將分據要害，李居士請於廢帝，燒南岸邑屋，以開戰場，自朱雀航以西，新亭以北皆盡。遣將軍王珍國等陳於朱雀航南，撤航背以絕歸路，衍將王茂等直前奮擊，廢帝軍大潰，赴淮死者無算。

梁大通元年九月，朱雀航華表災。

太清二年，侯景犯建康，至朱雀航南，時庾信守朱雀門，帥兵陳於航北，太子綱命撤航以挫其鋒，臨賀王正德為景內應，沮其議。俄而景至，信帥眾撤航，始除一舶，景軍突至，信棄軍走。南塘遊軍沈子睦，正德之黨也，復航渡景。景遂入建康，報前恨，盡屠王謝兩家。三年，柳仲禮等以西道軍自新亭徙營朱雀航，蕭綸等復自東道至，俱列營航南。承聖元年，王僧辨等討景，景復於航南緣淮作城拒守。四年，徐嗣徽據石頭反，引齊兵犯建康。陳霸先遣韋載於朱雀航築景故壘，使杜棱守之，嗣徽、齊人敗去。紹泰二年，齊兵復自蕪湖渡江，至秣陵，霸先仍遣棱頓朱雀航南禦之。

陳禎明三年，隋伐陳，陳後主遣領軍蔡徵守朱雀航，聞隋軍至，眾懼而潰。韓擒虎以精騎五百，直入朱雀門，執後主，陳亡。

蓋六朝時，建康有事，未有不急備朱雀航南者，自隋滅陳，諸航始廢。楊吳雖復修治，而無復前規。宋元以降，史冊失載，所在失考。今南京以鎮淮橋為朱雀航原址，立碑述舊事，盜名取寵而已。 

唐劉禹錫有《烏衣巷》詩曰：「朱雀橋邊野草花，烏衣巷口夕陽斜。舊時王謝堂前燕，飛入尋常百姓家。」朱雀橋即航也。

## 註




## 據
*顧祖禹：《讀史方輿紀要·卷二十》
*沈約：《宋書·列傳第三十九·桂陽王休範傳》
*姚思廉：《梁書·列傳四十九·臨賀王正德傳》
君之代

《**君之代**》，漢譯《**皇祚**》，日本國歌也。

始明治十三年，久議立國歌，乃命林廣守度曲，取《古今和歌集》古歌爲詞，詞曰：「吾君壽長久，千代長存八千代，永末歲常靑，直至細石成巨巖，巖上生苔不止息。」迄大正初，百司皆用爲國歌。

民國卅年暨昭和十六年，日下香港。香港佔領地政府譯曰：「皇祚連綿兮久長，萬世不變兮悠長，小石凝結成巖兮，更巖生綠苔之祥。」

二戰息，駐日盟軍總司令罷舊律，以其頌天皇，廢之。平成十一年八月九日，日參議院立《國旗國歌法》，《皇祚》復列國歌。

復立以來，有恥二戰者罷樂，尤以日野罷樂，震動一時。

## 歌詞

《君之代》詞云：

## 它典
* 日野罷皇祚樂案

分類:明治歌曲
六朝

**六朝**有二說。一曰吳、晉、宋、齊、梁、陳六代，皆都建康，以唐許嵩《建康實錄》始出。一曰魏、晉、宋、齊、梁、陳六代，宋司馬光《資治通鑑》用為正統，乃以為六朝。今人言六朝者，多從許說也。

## 據
許嵩：《建康實錄序》

分類:曹魏志
分類:孫吳志
分類:晉書
分類:南朝書
褚令璩

**褚令璩**，河南陽翟人也，父澄，齊太常。建武二年，納為太子妃，無寵。東昏侯謂左右曰：「若得如山陰主無恨矣。」山陰主，明帝長女也，後遂與之為亂。明年，妃謁敬后廟。東昏即位，為皇后。帝寵潘妃，后不被遇。黃淑儀生皇太子誦而卒。東昏廢，后及誦並為庶人。

## 據
* 李延壽：《南史·列傳第一·后妃上》
* 蕭子顯：《南齊書·列傳第一·東昏侯傳》

分類:南朝列傳
小橋

**小橋**，廬江橋公幼女也，故謂小橋，適周瑜為妾。孫策納姊大橋，從容戲瑜曰：「橋公二女雖流離，得吾二人作婿，亦足為歡。」姊妹皆國色也。

蘇軾有《念奴嬌·赤壁懷古》詞曰：「遙想公瑾當年，小喬初嫁了，雄姿英發。」小喬即小橋也。

## 註




## 據
* 陳壽：《三國志·吳書·周瑜傳》
基督教女青年會丘佐榮中學

**基督教女青年會丘佐榮中學**，立港何文田常和街六號。肇基一九七一，以南洋善長丘佐榮名之，屬英文中學。依山而立，男女同校。校訓**思明俊德**，乃遵景教禮義，育全人兮啟六智矣，務使生員身心俱益。司而下分四社，取名乃於景教格言，曰信、望、愛、恩。

## 據
*基督教女青年會丘佐榮中學
*基督教女青年會丘佐榮中學舊生會
大橋

**大橋**，廬江橋公長女也，故謂大橋，適孫策為妾。妹小橋為周瑜如夫人。策從容戲瑜曰：「橋公二女雖流離，得吾二人作婿，亦足為歡。」姊妹皆國色也。

唐杜牧有《赤壁》詩曰：「折戟沉沙鐵未銷，自將磨洗認前朝；東風不與周郎便，銅雀春深鎖二喬。」二喬即大小橋也。

## 註




## 據
* 陳壽：《三國志·吳書·周瑜傳》
延陵季子

**延陵季子**名**季札**，吳王壽夢四子也。

弱而才，兄弟皆愛之，王壽夢欲立之，固辭，乃立大子諸樊。王諸樊既除喪，讓位季札，謝曰：「曹宣公之卒也，諸侯與曹人不義曹君，將立子臧，子臧去之，以成曹君，君子曰：『能守節矣。』君義嗣，誰敢干君？有國，非吾節也。札雖不才，願附子臧之義。」吳人固立之，乃棄室而耕，遂捨之。

十三年王諸樊卒，命立弟餘祭，欲傳以次，必致國於季札也。封於延陵，故號延陵季子。

王餘祭四年，使季子聘於魯，請觀周樂，乃論《詩》。去魯，使於齊，說晏平仲曰：「子速納邑與政。無邑無政，乃免於難。齊邦之政將有所歸，未得所歸，難未息也。」聽之，是以免欒高之難。去齊，使於鄭，見子產，如舊交，曰：「鄭之執政侈，難將至，政必及子。子為政，慎以禮。不然，鄭邦將敗。」去鄭而適衛，曰：「衛多君子，未有患也。」

自衛如晉，將宿戚，聞孫文子鼓鐘作樂，曰：「異哉！吾聞之：辯而不德，必加於戮。夫子獲罪於君以在此，懼猶不足，而又可以樂乎？夫子之在此，猶燕之巢於幕也。君在殯而可以樂乎？」遂去戚。文子聞而改之，終身不聽琴瑟。

適晉，說趙文子、韓宣子、魏獻子，曰：「晉國之政卒歸於三家之後矣。」將去，謂叔向曰：「吾子勉之！君侈而多良，大夫皆富，政將在三家。吾子直，必思自免於難。」

初，自吳使魯，北過徐。徐君好季子劍，口弗敢言。季子心知之，為使上國，未獻。及還，徐君已卒，乃解其劍，繫徐君塚樹而去。從者曰：「徐君已死，尚誰予乎？」季子曰：「始吾心已許之，豈以死倍吾心哉？」

十七年王餘祭卒，弟餘眜立。四年卒，欲立季子，季子讓，逃去。吳人乃立王餘眜子僚。王諸樊子光，以季子終不受國，己當立，乃陰納賢士，欲襲王僚，客伍員，得專諸。八年，公子光伐滅州來，王僚以封季子。十三年，伐楚，使季子於晉，觀諸侯之變。楚絕吳兵後，光乃以專諸弒王僚自立，是為王闔閭。季子至，曰：「苟先君無廢祀，民人無廢主，社稷有奉，乃吾君也，吾敢誰怨乎？哀死事生，以待天命。非我生亂，立者從之，先人之道也。」乃覆命，哭王僚墓。復本位而待王闔閭命。

卒年不詳。季子讓國，如太伯遺風，傳為美談，世所樂道也。

## 註




## 據

*《春秋公羊傳》
*《春秋左氏傳》
*司馬遷《史記》
齊東昏侯

**齊廢帝東昏侯**諱寶卷，字智藏，明帝第二子也。本諱明賢，明帝輔政後改焉。建武元年，立為皇太子。

永泰元年七月，明帝崩，以太子立。遺詔委徐孝嗣、江祏、祏弟祀、帝舅劉暄、始安王遙光、蕭坦之及陳顯達、崔惠景等諮政。至是祏、祀、暄、遙光、孝嗣、坦之等更直內省，分日帖敕。帝動止關諮，稍欲行意，常裁折之，深忿之。蕭衍刺雍州，聞之，謂張弘策曰：「一國三公猶不堪，況六貴同朝，勢必相圖，亂將作矣。」

十一月，立皇后褚氏。明年正月，大赦，改元永元。四月，立皇太子誦。

七月，帝失德浸彰，祏議廢帝，祀勸祏立始安王。祏意回惑，以問坦之。坦之時居母喪，不肯祏議，遂還宅行喪。暄忌失元舅之尊，不同祏議；故遲疑久不決。遙光怒，遣左右刺暄於青溪橋。暄覺之，遂發祏謀，帝命袁文曠誅祏、祀兄弟。八月，遙光據東府反，都下戒嚴，遣坦之討，斬之。九月，祏等既敗，帝自是無所忌憚。遙光死二十餘日，殺坦之、曹武，又殺暄。十月，賜藥孝嗣、沈文季。

十一月，顯達聞帝戮顧命大臣，懼禍，舉兵反於尋陽，敗胡松於採石。十二月攻建康，顯達戰死西州，亂平。

二年正月裴叔業懼，以壽春降魏。三月，命慧景攻壽春。慧景於廣陵反，舉兵內向。命左興盛督水軍，王瑩屯軍北籬門禦之。慧景至，瑩等敗績。慧景入建康，臺城內閉門拒守。衍兄懿興兵入援。四月，慧景棄眾走，斬之。以懿為尚書令。

七月夜，宮內火，唯東合內明帝舊殿數區及太極以南得存，餘皆蕩盡。

懿有大勳，帝忌其威權。嬖臣茹法珍等知上意，譖懿，十月賜懿與弟暢死。懿曰：「家弟在雍。」帝深憂之，十一月使蕭穎胄起兵於荊州討之。衍聞兄弟死，即日建牙集眾，穎胄乃與衍合。十二月，衍起兵於襄陽。次年三月奉南康王寶融即皇帝位于江陵，改元中興，僭封帝為涪陵王。

八月，以李居士總督西討諸軍事，屯新亭。九月，衍至南豫州。居士與衍軍戰於新亭，見敗。十月，王珍國復敗於朱雀航。徐元瑜以東府城降。桓和入衛京師，屯東宮，尋亦降衍，於是閉宮城門自守。城內軍事委珍國，張稷入衛，以稷為副，實甲猶七萬人。

十二月，帝方在含德殿調笙歌，珍國與稷等率兵入殿，弒廢帝，時年十九，斬首送衍。衍以宣德太后令，降東昏侯，廢褚后、太子誦為庶人。衍又縊潘妃，納余妃，誅嬖臣法珍等。有宮人吳氏始孕，匿不言，及生贊，衍以為己子。後奔仕魏，封丹陽王，尚公主。 

帝在東宮，便好弄，不喜書學，嘗夜捕鼠達旦，以為笑樂。建武二年，納褚氏為太子妃而無寵。帝謂左右曰：「若得如山陰主無恨矣。」山陰主，明帝長女也，後遂與之為亂。初立，臨喪大笑，以君臣為戲。與左右刀，敕殺諸宰臣，無不如意。性重澀少言，不與朝士接，唯親信閹人及左右御刀應敕等。初任徐世檦為將，凡有殺戮，皆其用命。世檦亦知帝昏縱，密謂其黨法珍、梅蟲兒曰：「何世天子無要人，但阿儂貨主惡耳。」法珍等爭權，以白帝。帝惡其凶強，以二年正月，遣禁兵殺之，世檦拒戰而死。自是法珍、蟲兒用事，並為外監，口稱詔敕；王咺之與相唇齒，專掌文翰。其餘二十餘人，皆有勢力。

顯達事平，帝便自得志，無所忌憚，日日出遊，不欲令人見之，驅斥百姓，唯置空宅而已。常以夜三四更，鼓聲四出，火光照天，幡戟橫路，遇人則立殺之。嘗至沈公城，有孕婦臨產，不能避，因剖腹視其男女。士民震驚，樵蘇絕路。又好擔幢，戴金箔帽，著織成褲褶，乘馬馳驅，晝夜不息。帝有膂力，白虎幢七丈五尺，齒上擔之，折齒不倦。左右隨帝出遊，輒入富室取物蕩盡。百姓困盡，號泣道路。

又信鬼神，迎蔣侯神入宮，晝夜祈禱。慧景事平，遂加位相國，末又號為「靈帝」，車服羽儀，一依王者。宮內遭火後，更起芳樂、芳德、仙華、大興、含德、清曜、安壽諸殿，又別為潘妃起神仙、永壽、玉壽三殿。刻畫雕彩，青灊金口帶，麝香塗壁，錦幔珠簾，窮極綺麗。鑿金為蓮花以貼地，令潘妃行其上，曰：「此步步金蓮也。」與潘妃在宮為戲市。縶役工匠，自夜達曉，猶不副速，乃剔取諸寺佛剎殿藻井、仙人、騎獸以充足之。及衍起兵困臺城，城防巧手，悉令作殿，晝夜不休，金銀雕鏤雜物，督工倍急。騎馬宮殿，遊戲如常。

南齊書曰：「東昏侯亡德橫流，道歸拯亂，躬當翦戮，實啟太平。」

## 家屬

*父 齊明帝 鸞
*母 齊明敬皇后 劉惠端

*后 褚令璩
*妃 潘玉奴
*妃 黃淑儀
**子 太子誦
*妃 余氏
*宮人 吳氏
**子 魏丹陽王 贊

## 註




## 據
*蕭子顯：《南齊書·本紀七·東昏侯傳》
*李延壽：《南史·齊本紀下·廢帝東昏侯》
*司馬光：《資治通鑒·齊紀八、十》
李遷哲

**李遷哲**字孝彥，安康人也。世為山南豪族，仕于江左。父元真，梁東梁、衡二州刺史、散騎常侍、沌陽侯。

起家梁文德主帥，轉武賁中郎將。其父刺衡州，留遷哲本鄉，監統部曲事。太清二年，襲爵沌陽侯。大寶元年，遷東梁州刺史、都督東梁洵興等七州諸軍事。及侯景之亂，諸王爭帝，遷哲外禦邊寇，自守而已。

二年，宇文泰遣達奚武、王雄等略地山南，遷哲拒之，軍敗，遂降于武。然猶意氣自若。乃執送京師。泰謂之曰：「何不早歸國家，乃勞師旅。今為俘虜，不亦愧乎？」答曰：「世荷梁恩，未有報效，又不能死節，實以此為愧耳。」泰深嘉之，即拜使持節、車騎大將軍、散騎常侍，封沌陽縣伯。

恭帝初，直州樂熾、洋州田越、金州黃國等連結為亂。泰遣田弘出梁漢，賀若敦趣直谷。熾聞官軍至，乃燒絕棧道，據守直谷，敦眾不得前。泰以遷哲信著山南，乃令與若敦同往經略。熾等或降或獲，尋竝平蕩，乃與若敦南出狥地。遷哲先至巴州，入其郛郭。梁刺史牟安民惶懼，開門請降。安民子宗徹等猶據琵琶城，招諭不下。遷哲攻而克之，斬獲九百餘人。軍次鹿城，城主遣使請降。遷哲謂其眾曰：「納降如受敵，吾觀其使，視瞻猶高，得無詐也？」遂不許之。梁人果於道左設伏，遷哲進擊，破之，遂屠其城，虜獲千餘口。自此巴、濮之民，降款相繼。軍還，泰嘉之。拜驃騎大將軍、加開府儀同三司、直州刺史，即本州也。

恭帝三年正月，令與弘同討信州。軍次并州，梁刺史杜滿各望風送款。進圍疊州，克之，獲刺史冉助國等。凡下十八州，拓地三千餘里。時信州為蠻酋向五子王兵所圍，弘乃遣遷哲赴援。比至，信州已陷。五子王等聞遷哲至，遁走，遷哲入據白帝。若敦等復至，遂共追擊五子王兵，破之。及弘旋軍，泰令遷哲留鎮白帝。屢擊叛蠻，破之，群蠻懾服，皆送糧餼。遣子弟入質者，千有餘家。遷哲乃於白帝城外築城以處之。並置四鎮，以靜峽路，由是州境安息。

周興，明帝元年，都督信臨等七州諸軍事、信州刺史。時蠻蒲微為鄰州刺史，舉兵反。遷哲將討之，諸將以途路阻遠，並不欲行。遷哲怒曰：「蒲微蕞爾之賊，勢何能為。擒獲之略，已在吾度中矣。諸君見此小寇，便有憚心，後遇大敵，將何以戰！」遂率兵七千人進擊之，拔其五城，虜獲二千餘口。二年，進爵西城縣公。武成元年，朝京師。明帝甚禮之，賜甲及莊田等。保定中，授平州刺史。

天和三年，拜大將軍。四年，詔遷哲率金、上等諸州兵鎮襄陽。五年，陳章昭達伐梁，逼江陵，衛公直令遷哲往救焉。會江陵總管陸騰，敗陳軍於江陵外城。昭達壞龍川寧朔堤，引水灌城。遷哲乃先塞北堤以止水，後自帥騎兵出南門，使步出北門，首尾邀擊，陳兵多投水死。俄而大風暴起，遷哲乘闇出兵擊陳營，殺傷甚眾。騰復破昭達於西堤，陳兵乃退。

建德二年，進安康郡公。三年，卒於襄州，時年六十四。贈金州總管，諡曰壯武。長子敬仁，先遷哲卒。第六子敬猷嗣，還統父兵，位儀同大將軍。遷哲弟顯，位上儀同大將軍。

遷哲少修立，有識度，慷慨善謀畫。留本鄉時，年二十，撫馭群下，甚得其情，為鄉里所率服。及戰每率驍勇為前鋒，所在攻戰，無不身先士卒。鎮白帝時，信州先無倉儲，遷哲與軍士共采葛根為糧，時有異膳，即分賜兵士。有疾患者，又親加醫藥。軍士感悅，人思效命。亂平，軍儲亦贍焉。

遷哲累世雄豪，性華侈，能厚自奉養。妾媵至有百數，男女六十九人。緣漢千餘里間，第宅相次。姬人之有子者，分處其中，各有僮僕、侍婢、奄閽守之。遷哲每鳴笳導從，往來其間。縱酒飲燕，盡生平之樂。子孫參見，或忘其年名者，披簿以審之。

《周書》曰：「古人稱仁義豈有常，蹈之則為君子，背之則為小人，信矣。李遷哲、楊幹運、席固之徒，屬方隅擾攘，咸翻然而委質，遂享爵位，以保終始。觀遷哲之對太祖，有尚義之辭；幹運受任武陵，乖事人之道。若乃校長短，比優劣，故不可同年而語矣。」

## 註




## 據
*姚思廉：《陳書·列傳五·章昭達傳》
*令狐德棻：《周書·列傳三十·李遷哲傳》
*李延壽：《北史·列傳五十四·李遷哲傳》
*司馬光：《資治通鑑·卷一百六十五·梁紀二十一》
*司馬光：《資治通鑑·卷一百七十·陳紀四》
陳梁江陵之戰

陳太建元年，歐陽紇據廣州反，乃遣章昭達討紇，二年擒之送都。又令昭達率破紇軍步騎五萬、船艦二千征江陵。時梁與周軍多造舟艦，蓄於荊州青泥水中，時水長漂疾，昭達分遣水軍都督陳慧紀，偏將錢道戢、程文季等，乘輕舟襲之，盡焚其舟艦。周兵於峽口南岸築安蜀城，引大索橫江上，編葦為橋，以度軍糧。昭達命軍士為長戟，施於樓船上，仰割其索。索斷，糧絕，因縱兵以攻其城，降之。梁主令其大將軍許世武赴援，為昭達所破，復圍江陵。

梁主告急於周襄州總管衛公直，時大將軍李遷哲率金、上等諸州兵鎮襄陽，直乃遣遷哲、趙誾將兵救之。遷哲率其所部守江陵外城，夜戰文季、雷道勤，兵稍。江陵總管陸騰出助之，道勤中流矢戰死，陳軍乃退。昭達又因水泛長，決龍川寧朔堤，引水灌江陵。遷哲乃先塞北堤以止水，後自帥騎兵出南門，使步出北門，首尾邀擊，陳兵多投水死。夜，陳兵竊於城西以梯登城，登者已數百人，騰與遷哲力戰拒之。俄而大風暴起，遷哲乘闇出兵擊陳營，殺傷甚眾。騰親率將士戰於西堤，破昭達，斬首數千級，昭達乃引還。

梁保江陵，周失安蜀城，陳後置信州治焉。

## 註




## 據
*姚思廉：《陳書·列傳四·程靈洗子文季傳》
*姚思廉：《陳書·列傳五·章昭達傳》
*令狐德棻：《周書·列傳二十·陸騰傳》
*令狐德棻：《周書·列傳三十·李遷哲傳》
*李延壽：《南史·列傳五十六·章昭達傳》
*司馬光：《資治通鑑·卷一百七十·陳紀四》
五七〇年

## 大事
*陳歐陽紇兵敗被擒。
*陳梁江陵之戰。

## 生

## 卒

*歐陽紇斬于建康。
*雷道勤戰死江陵外城。
袁世凱

**袁大總統世凱**，字慰亭，號容庵，籍河南項城，人稱袁項城。祖樹三，項城望族也，其弟甲三為淮軍部，嘗職清漕運總督。父保中，築寨鄉中，為袁寨村，蓋豪傑也。

世凱少放蕩，好聲色遊俠，不治書業。年廿二，不第，投淮軍吳長慶部。長慶者，其父摯友也。

光緒八年，朝鮮軍亂，世凱隨長慶征之，大捷，俘興宣大院君，押至保定。敘朝鮮通商大臣，駐朝鮮國中。興宣大院君者，朝鮮王父也。初，王高宗立，興宣攝政為大院君，及王長親政，遠興宣而用閔妃。興宣糾軍擊之，回朝掌政。朝中有事大黨者求於中土，清廷詔長慶伐之，克漢城，擒興宣為賊首也。

十年，朝鮮開化黨亂，攻禁宮，所為朝鮮獨立也。日本乘侵之。高宗懼，走清營。世凱率兵敗日軍。明年拜朝鮮大臣，時人謂之「知兵」。

廿年，中日戰起，清師北，立約馬關，日本宗朝鮮國，乃退兵天津。時少忠侯為清軍督，命之於小站練新軍。後為清廷所倚。北洋諸部，多出於此。

戊戌事起，譚嗣同請之勤王，流太后而尊王，世凱默然。榮祿告西太后，乃緝維新黨。黨首康、梁遁去，譚氏與五人伏誅，合稱戊戌六君子。

未幾，教案頻發，拳亂起於山東，四海震驚。德人以護教安僑，潛師膠州，欲侵京畿。乃巡山東，號曰：「彈壓匪類，保護教民」，實控德軍，毋使非禮也。

時山東巡撫毓賢助拳匪作亂，殘殺無辜。西人遣使抗議，乃罷毓賢，命世凱署山東。

廿六年，清廷宣戰於泰西十一國，八國伐華，聯軍入京，兩宮西狩。時局大亂，東南諸督與世凱密議互保，免戰西人。並約帝后不測，即奉李鴻章為「伯理璽天德」，即總統也。

及庚子和約，天子回朝，而威嚴掃地，誠不能收拾矣。明年，少忠侯薨，世凱進北洋大臣，領直隸總督，總揆大政。

世凱既掌政，乃襄贊新政，廢科舉、立新學、練新軍、獎工商。為滿人忌。卅二年進軍機大臣，兵權被間。卅三年兩宮皆崩，末帝沖齡繼位，醇親王為攝政。

醇親王素與世凱有隙，乃黜其官職。世凱見兆不祥，乃稱疾返鄉。

宣統元年，清廷布《欽定憲法大綱》，欲於宣統九年立憲，世多微詞，疑其誠心。

三年，廢軍機處，組內閣，閣揆多任皇族，朝野嘩然。

八月十九，武昌兵變，南方十三省獨立，是為辛亥革命。清軍不能平之，乃詔世凱為湖廣總督，旋任總理，改組內閣，請軍平叛。世凱與革命軍密議，通電共和，收兵回京，請末帝退位。革命軍會南京，開中華民國，舉孫文為臨時大總統，年號民國。

民國元年二月十二，末帝遜位。言遜而不言退位者，是因清室優待條件，曰共和雖立，清室不更，仍居紫禁大內是也。

自此革命乃成，民國當立，國會見於南京，舉袁氏為正式之大總統。又懼其權重不羈，乃空總統之權，又令遷都南京。袁氏以江北未安，不能敘任。參議院發蔡元培、汪兆銘赴北平請之，遇北京兵變，二使險禍。袁氏託辭平亂，敘任於北京。

二年，袁世凱深病宋教仁，刺之，舉國震動。

三年，世界大戰起。

四年，袁氏篡國稱帝，改國號爲中華帝國，以明年為洪憲元年，國人莫之服也。

洪憲元年，蔡鍔起兵雲南，旋為舉國響應。史稱「護國之役」。袁氏眾叛親離。三月，黯然退位，復中華民國名，復任大總統。六月卒，年五十八歲。

## 引據

分類:中華民國總統世家
分類:中華民國本紀
五五六年

## 大事
*正月，宇文泰令田弘與李遷哲同討信州。凡下梁十八州，拓地三千餘里。
*閏十二月，實為五五七年年初，宇文護迫魏恭帝禪位於周孝閔帝，魏亡，周興。

## 生

## 卒
*宇文泰
雷道勤

雷道勤，陳巴陵內史。太建二年，隨司空章昭達征梁。陳軍圍江陵，昭達遣道勤、程文季夜入其外城，戰周援李遷哲。既而周江陵總管陸騰出助之，道勤中流矢戰死。

## 據
*姚思廉：《陳書•列傳四•程靈洗子文季傳》
*令狐德棻：《周書•列傳二十•陸騰傳》
大運河

**大運河**，隋始名。時乃廣通渠、山陽瀆、通濟渠、永濟渠、江南河之合稱。源洛陽，西走廣通渠達大興城，北沿永濟渠達涿州，南經通濟渠、山陽瀆、江南河達江都、餘杭。

隋文帝開皇四年，詔宇文愷率水工鑿渠，引渭水，自大興城東至潼關，三百餘里，名曰廣通渠。漕運通利，關內賴之。

七年四月庚戌，於揚州開山陽瀆，以利興兵伐陳，又通運漕。

煬帝大業元年，以山陽瀆水道屈曲，又發淮南民十餘萬，拓改浚治，自山陽至揚子入江。三月，發河南諸郡男女，前後百餘萬，開通濟渠，自西苑引穀、洛水達於河，又自板渚引河通於淮。官吏督役嚴急，役丁死者什四五。瀆、渠皆五月而通，二渠廣四十步，渠旁皆築御道，樹以柳。自長安至江都，又置離宮四十餘所。八月，帝御龍舟，幸江都。

四年，又發河北諸郡百餘萬眾，開永濟渠，引沁水南達於河，北通涿郡。自是丁男不供，始以婦人從役。七年二月乙亥，帝自江都御龍舟入通濟渠，遂幸於涿郡。

六年，敕穿江南河，自京口至餘杭，八百餘里，廣十餘丈，使可通龍舟，並置驛宮、草頓。利帝東巡會稽，未果。

自是天下利於轉輸，商旅往返，船乘不絕。

## 註




## 據
* 李延壽: 《北史·煬帝紀》
* 魏徵: 《隋書·煬帝紀》
* 魏徵: 《隋書·志十九·食貨志》
* 杜佑: 《通典·卷十·食貨十·漕運》
* 顧祖禹：《讀史方輿紀要·卷二十一、二十二、二十三》
五五七年

## 大事
*年初，即魏恭帝三年閏十二月，宇文護迫魏恭帝禪位於周孝閔帝，魏亡，周興。
*十月辛未陳武帝篡位，梁亡，陳興。

## 生
* 歐陽詢

## 卒
* 周孝閔帝
* 梁敬帝
廣通渠

**廣通渠**自長安東至潼關，三百餘里，本漢漕渠也。

漢武間，山東漕糧自渭入長安，水道九百餘里，水既少，入冬多凝，度六月而罷，時有難處。大司農鄭當時言曰：「引渭穿渠起長安，並南山下，至河三百餘里，徑，易漕，度可令三月罷；而渠下民田萬餘頃，又可得以溉田；此損漕省卒，而益肥關中之地，得穀。」帝納其議。元光六年，令齊人水工徐伯表，悉發卒數萬人穿漕渠。引渭為源，始長安地西北，經城南向東，納泬、滻、灞之水，以增漕量。泬滻諸水出南山，故沙少。漕渠穿霸陵、新豐、鄭縣、華陽，於渭水口與河合。三歲而通，漕運便利。其後漕稍多，而渠下之民頗得以溉田矣。

元狩三年，減隴西、北地、上郡戍卒之半，發謫使鑿昆明池在長安西南。周長四十里，蓄灃、滈之水以練水兵，又可調漕渠量。光武中興都洛，東糧西運不繼，漕渠失修，遂漸湮廢。

隋初，承周舊。開皇二年，更營大興城。三年，城立，在舊長安城東南十三里，遂定都焉。

是歲，以京師倉廩尚虛，議為水旱之備，詔於蒲、陝、虢、熊、伊、洛、鄭、懷、邵、衛、汴、許、汝等水次十三州。置募運米丁；又於衛州置黎陽倉，洛州置河陽倉，陝州置常平倉，華州置廣通倉，轉相灌注。漕關東及汾、晉之粟，以給京師。又遣倉部侍郎韋瓚向蒲、陝以東募人能於洛陽運米四十石，經坻柱之險，達於常平者，免其征戍。

其後以渭水水力大小無常，流淺沙深，河道曲折，大興城至潼關，實九百餘里，漕者苦之。四年六月，詔宇文愷，巡歷管道，觀地理之宜，帥水工鑿渠，使方舟巨舫，晨昏漕運，沿溯不停。愷與蘇孝慈、郭衍率眾引渭水，因原漢漕渠，自大興城東至潼關，三百餘里，三月而通，名曰廣通渠。轉運通利，關內賴之。諸州水旱凶饑之處，亦便開倉賑給。

煬帝立，遷洛陽，廣通渠復淤廢。唐興，還都大興城，渭水猶不足用，高宗間，常就食洛陽。天寶元載，以韋堅為使治渠。乃佔咸陽，壅渭為堰，絕灞、滻而東，因古渠，過望春樓，注永豐倉下，復與渭合，二年而成，名曰廣運潭。是歲，渠漕山東粟四百萬石。天寶中，每歲水陸運二百五十萬石入關。

時灞、滻二水會於漕渠，每夏大雨，輒皆填淤。大曆之後，漸不通舟，水陸運每歲四十萬石入關。五代以降，長安無復京師。漕渠失修，無復前規，遂廢。

## 註




## 據
*司馬遷:《史記·卷二十九·河渠書》
*班固:《漢書·卷六·武帝紀》
*魏徵:《隋書·帝紀一·高祖上》
*魏徵:《隋書·志十九·食貨志》
*魏徵:《隋書·列傳十一·蘇孝慈傳》
*杜佑:《通典·卷十·食貨十·漕運》
*歐陽修:《新唐書·卷一三四·韋堅傳》
*朱學西:《中國古代著名水利工程》商務印書館·一九九七年十二月
山陽瀆

**山陽瀆**，自末口南至江都，三百餘里。隋開大運河，取為江淮水道。

周哀九年，吳將伐齊，北霸中國，城**邗溝**，通江淮。自廣陵城東南築邗城，城下掘深溝，東北通射陽湖，西北至末口入淮。歷秦漢至南北朝，道出江淮，必繇此瀆。

隋文帝開皇七年四月庚戌，令於揚州因邗溝開山陽瀆通漕運，以利興兵伐陳。八年，數道伐陳，燕營舟師，乃不出淮，而出東海。山陽瀆雖稍增廣，猶不勝戰艦。煬帝大業元年，以山陽瀆水道屈曲，又發淮南民十餘萬，拓改浚治，自山陽至揚子入江。良長安至江都，置離宮四十餘所。隋官吏督役嚴急，役丁死者什四五。

瀆五月而通，廣四十步，渠旁皆築御道，樹以柳。唐宋以來，運道皆繇此。

明永樂初，創開新河，繇郡西徑達於淮。邗溝今猶在，漕運二千載，清末為鐵路所代，無復前規矣。
## 註



## 據
*魏徵: 《隋書·煬帝紀》
*魏徵: 《隋書·志十九·食貨志》
*杜佑: 《通典·卷十·食貨十·漕運》
*楊守敬: 《水經註疏·卷十·禹貢》
*顧祖禹：《讀史方輿紀要·卷二十二》
江南河

**江南河**，自京口，繞太湖之東，南至餘杭，八百餘里。隋開大運河，取為江南水道。

秦始皇帝滅楚，治陵水道到錢唐越地，通浙江。三十七年，十月，皇帝東遊；十一月，浮江下，觀藉柯，渡海渚，過丹陽，至錢唐，臨浙江。水波惡，乃西百二十里，從峽中渡。上會稽，祭大禹，望于南海；立石頌德。

先過丹陽時，至丹徒京峴山，以其地有天子氣，遣赭衣徒三千人，鑿之以敗其勢，截其直道，使之阿曲，斷山疏淮，令水北注江也。水曰曲阿，由江東丹徒，往會稽。今鎮江東南新豐鎮上下之運河，南接丹陽界，因曲阿也。

隋煬帝大業六年冬，十二月，敕穿江南河，自京口至餘杭，八百餘里，廣十餘丈，使可通龍舟，並置驛宮、草頓。利帝東巡會稽，未果。唐、宋因而修之，以轉漕東南。

唐元和八年，常州刺史孟簡於常州西四十里開孟瀆，引江水南注通漕，溉田四千頃。又於無錫南五里開泰伯瀆，東連太湖。今無錫言乃吳太伯所開，誤也。

運河今猶在，千年漕運，清末為鐵路所代焉。
## 註



## 據
* 司馬光:《資治通鑑·秦紀二·始皇帝下》
* 袁康:《越絕書·吳地傳》
* 魏徵: 《隋書·志十九·食貨志》
* 歐陽脩:《新唐書·地理志五》
* 杜佑: 《通典·卷十·食貨十·漕運》
雅樂

**雅樂**，先周以降「禮、樂」之樂，「雅正樂舞」之謂，以對「俗樂」。

清神樂署既滅，其樂不存中原，惟越南、日本、韓國並臺灣有之。其臺灣所復者源高麗「大晟樂」，而餘者皆異時所傳，風貌不屬。

## 周雅樂
武王建周，命周公作樂，以正儀禮。今考者謂周廟樂、周俗樂之有存。

周禮載，周及春秋之樂禮：
*郊社：祭天地之謂；
*嘗禘：祭祖之謂；
*食飨：外交宴会等之謂；內有「大飨」、「燕禮」、「大射」、養老云。
*乡射：鄉人集会之謂；
*王師大獻：慶戰之謂；
*行軍田役：狩圍之謂。

春秋，禮崩樂壞。

## 器
*鐘（金）：編鐘。
*磬（石）：編磬。
*琴（絲）：無柱古琴。
*瑟（絲）：有柱古琴。
*簫（竹）：直竹管。
*篪（竹）：橫竹管。
*籥（竹）：類今排笛。
*笙（匏）：簧樂器，能和聲，其小者曰「和」；大者曰「竽」。
*鼓（革）：太鼓。
*搏（革）：又稱「搏拊」，雙面小鼓
*埙（土）：有類今陶笛；表孔，吹奏。
*柷（木）：形方如斗，上廣下狹，以槌击之可发声；音有似今木魚。
*敔（木）：虎型木樂器，背上凹凸处，刮以作；音有似今刮葫。

## 今雅樂
大分日本、高麗、越南三部。

### 日本雅樂

### 高麗雅樂

朝鮮雅樂，韓國有存。

### 越南雅樂

### 中原雅樂
今神樂署復，亦欲考外國雅樂之所存以全其貌。令杭州師範大學音樂學院仕，內立南宋樂舞研究中心。

## 考
中華民國元首

中華民國元首，當國者也。其號不一，訓政前或曰大總統，或曰執政，或曰大元帥；訓政時曰國民政府主席；民國三十七年始行憲，稱總統。蓋民國法堯舜，尊位無有常人，選賢而得，唯民意是舉。然訓政前多有將兵者竊據大位。自行憲始，方行三民主義之實。

## 訓政前
* 臨時大總統 孫文 民國元年一月當選，四月辭。
* 臨時大總統 袁世凱 元年三月當選，二年十月當選大總統。
* 大總統 袁世凱 二年十月當選，四年十二月稱帝；五年三月罷帝號，六月薨。
* 大總統 黎元洪 五年六月進，六年七月遭逐。
* 大總統 馮國璋 六年七月進，七年八月辭。
* 大總統 徐世昌 七年十月當選，十一年六月辭。
* 內閣攝政
* 大總統 黎元洪 十一年六月復總統位，十二年六月辭。
* 內閣攝政
* 大總統 曹錕 十二年十月當選，十三年十月廢。
* 內閣攝政
* 臨時執政 段祺瑞 十三年十一月進，十五年四月辭。
* 內閣攝政 
* 安國軍政府大元帥 張作霖 十六年六月進，十七年六月薨于日本侵華。

作霖子學良易幟，大政歸於國府，訓政始。

## 訓政時
* 國民政府主席 譚延闓 十七年二月進，十七年十月任國務總理。
* 國民政府主席 蔣中正 十七年十月進，二十年十二月辭。
* 國民政府主席 林森 二十年十二月進，三十二年八月崩。
* 國民政府主席 蔣中正 三十二年八月進，三十七年五月當選總統。

## 行憲後
民國三十七年憲政始，設中華民國總統。修憲以前，六年一任，經國民大會推舉而得；以降則四年一任，舉國直選，允連任一。
* 總統蔣中正，副李宗仁 三十七年五月當選，三十八年一月辭，副總統代行。
* 代行 李宗仁 三十八年一月進，三十九年三月奉還大政。
* 總統蔣中正，副李宗仁 三十九年三月復行視事，任至四十三年五月止，副總統未履職。
* 總統蔣中正，副陳誠 四十三年五月當選，任至四十九年五月止。
* 總統蔣中正，副陳誠 四十九年五月當選，任至五十五年五月止。
* 總統蔣中正，副嚴家淦 五十五年五月當選，任至六十一年五月止。
* 總統蔣中正，副嚴家淦 六十一年五月當選，六十四年四月崩，副總統代行。
* 代行 嚴家淦 六十四年四月進，任至六十七年五月止。
* 總統蔣經國，副謝東閔 六十七年五月當選，任至七十三年五月止。
* 總統蔣經國，副李登輝，七十三年五月當選，七十七年一月崩，副總統代行。
* 代行 李登輝 七十七年一月進，任至七十九年五月止。
* 總統李登輝，副李元簇 七十九年五月當選，任至八十五年五月止。
* 總統李登輝，副連戰 八十五年五月當選，任至八十九年五月止。
* 總統陳水扁，副呂秀蓮 八十九年五月當選，任至九十三年五月止。
* 總統陳水扁，副呂秀蓮 九十三年五月當選，任至九十七年五月止。
* 總統馬英九，副蕭萬長 九十七年五月當選，任至一〇一年五月止。
* 總統馬英九，副吳敦義 一〇一年當選，任至一〇五年五月止。
* 總統蔡英文，副陳建仁 一〇五年一月當選，任至一〇九年五月止。
* 總統蔡英文，副賴清德 一〇九年一月當選，任至一一三年五月止。
* 總統賴清德，副蕭美琴（在任）一一三年一月當選，任至一一七年五月止。

## 參見

* 中華民國
* 中華民國總統
* 中華民國副總統
* 中華民國總統府

分類:中華民國本紀
分類:中華民國總統世家
吳芝瑛

**吳芝瑛**，字紫英，號萬柳夫人，安徽桐城人也。父康之，清山東甯陽、禹城知縣。堂叔汝綸，乃桐城派名家。

同治七年二月二十日生。光緒十一年，適無錫廉泉。

二十年，泉中舉人，翌年會試於京，共康有為上書。二十二年，任戶部主事，明年薦升戶部郎中。二十四年，芝瑛赴京會夫，居北京南城繩匠胡同。

二十六年，八國聯軍入京，翌年《辛丑條約》立，償白銀四萬萬五千萬兩，清廷財竭，欲徵於百姓。芝瑛上書提「國民捐」，曰：「產多則多捐，產少則少捐，無產則不捐。」

二十九年，俠女秋瑾重返北京，與廉家為鄰，情投意合，義結金蘭。瑾赴日，賴芝瑛資助多。

三十年冬，泉辭職南歸，與芝瑛移居滬上。翌年，購地築園，於上海曹家渡立小萬柳堂，始號萬柳夫人。

三十三年，秋瑾就義，與徐自華葬瑾於杭州西泠橋畔，自華作墓表，夫人親書之，勒文於碑。

宣統三年，武昌起義。民國元年元月中，臨時大總統孫文下令北伐。時吳淞軍政府有「女子光復軍」，陳也月帥之。夫人慷慨疏財，以助糧餉，並撰致陳司令書於《民立報》，公開請纓，繼而寫《從軍樂》六章，傳誦一時。後清覆滅，北伐乃罷。

民國初定，袁世凱為大總統，圖謀稱帝。夫人又上《萬柳夫人上容庵先生書》。聲討其假共和而行專制，規勸袁早日下野，以謝國人。

二十二年三月一日，病卒無錫，年六十六。

## 註




分類:中華民國列傳
邙山之戰

東魏武定元年、西魏大統九年二月，東北豫州刺史高仲密以虎牢降西。西丞相宇文泰親帥諸軍應之，以李遠為前驅，至洛陽，遣于謹攻栢谷塢，拔之。東丞相高歡使斛律金統劉豐、步大汗薩等步騎數萬守河陽城以拒之。

三月，庚子，泰圍河橋南城。壬申，歡親將兵十萬至河北，泰退軍瀍上，縱火船於上流以燒河橋。金用張亮謀，以小艇百餘，載長鎖，伺火船將至，即馳小船，以釘釘之，引鎖向岸，橋遂獲全。
歡渡河，據邙山為陣，不進者數日。將戰，遺失陣圖，陳元康冒險求得之。

泰留輜重於瀍曲，夜，登邙山以襲歡。候騎白歡曰：「賊距此四十餘里，蓐食乾飲而來。」歡曰：「自當渴死！」乃正陣以待之。戊申，黎明，西軍與東軍遇。

初戰，泰使若干惠為右軍，與中軍破西兵，逐北數里。是時，東軍士有盜殺驢者，軍令應死。歡弗殺，將至并州決之。明日，復戰，奔西軍，告歡所在。泰募銳三千，皆執短兵，配大都督賀拔勝以攻之。東眾潰，歡失馬，赫連陽順下馬以授歡，與蒼頭馮文洛扶上，俱走，從者步騎六七人。追騎至，親信都督尉興敬曰：「王去矣，興敬腰邊百箭，足殺百人。」歡勉之曰：「事濟，以爾為懷州；若死，則用爾子。」興敬曰：「兒小，願用兄。」許之。興敬鬭，矢盡而死。勝識歡於行間，執槊與十三騎逐之，馳數里，槊刃垂及，呼曰：「賀六渾，賀拔破胡必殺汝！」歡氣殆絕，劉洪徽從旁射勝，中其二騎。勝槊將中歡，段韶從傍馳馬引弓反射，一箭橫射勝馬，斃之，歡遂免。勝歎曰：「今日不執弓矢，天也！」

西軍南郢州刺史耿令貴，大呼，獨入敵中，鋒刃亂下，人皆謂已死，俄奮刀而還。如是數四，當令貴前者死傷相繼。乃謂左右曰：「吾豈樂殺人！壯士除賊，不得不爾。若不能殺賊，又不為賊所傷，何異逐坐人也！」王胡仁率敢死之士三百人，並執短兵，大呼直進，出入衝擊，殺傷甚多，東軍無敢當者。

時東將彭樂以數千精騎為右甄，沖西軍北垂，所向奔退，西左軍趙貴等五將戰不利，泰與戰，又不利，樂遂馳入泰營。人告樂叛，歡甚怒。俄而西北塵起，樂使來告捷，擄大都督臨洮王東、蜀郡王榮宗、江夏王升、鉅鹿王闡、譙郡王亮、詹事趙善及督將僚佐四十八人。東兵復振，諸將乘勝擊西軍，大破之，俘斬六萬餘，甲仗牛馬不可勝數。

歡使彭樂追泰，泰窘，謂樂曰：「汝非彭樂邪？癡男子！今日無我，明日豈有汝邪！何不急還營，收汝金寶！」樂從其言，獲泰金帶一囊以歸，言於歡曰：「黑獺漏刃，破膽矣！」歡雖喜其勝而怒其失泰，令伏諸地，親捽其頭，連頓之，並數以沙苑之敗，舉刃將下者三，噤齘良久。樂曰：「乞五千騎，復為王取之。」歡曰：「汝縱之何意？而言復取邪！」命取絹三千疋壓樂背，因以賜之。

時會日暮，西兵遂遁，東兵追之。歡進兵攻惠，惠擊之，皆披靡。至夜，惠引去，東騎復來追之。惠徐下馬，顧命廚人營食，食訖，謂左右曰：「長安死，此中死，異乎？」乃建旗鳴角，收敗軍，徐還。東追騎疑有伏兵，不敢逼。

謹又率其麾下偽降，立於路左。東軍乘勝逐北，不以為虞。追騎過盡，謹乃自後擊之，敵人大駭。獨孤信又集兵士於後奮擊，東軍遂亂，泰遂入關，屯渭上，使達奚武拒之。

歡集諸將，議進止。咸以為人馬疲瘦，不可遠追。元康與封子繪言：「兩雄交戰，今得大捷，時不可失，乘勝當追。」歡不從，遂東歸。後歡疾篤，謂子曰：「邙山之戰，不用元康之言，方貽汝患。以此為恨，死不瞑目。」

東軍平豫、洛二州，歡使豐將數千騎追奔狥地，拓地至恆農而還。虎牢復入於東。

## 註




## 據
* 李延壽：《北史·齊本紀第六·高祖神武帝紀》
* 李延壽：《北史·列傳四十一·彭樂傳》
* 令狐德棻：《周書·列傳六·賀拔勝傳》
* 令狐德棻：《周書·列傳二十一·耿豪傳、王勇傳》
* 司馬光：《資治通鑑·卷一五八·梁紀十四》
余璀

**余璀**字崑美，一名賜，古田人也。仕南唐元宗為左拾遺。璀有唐律，有拾遺集若干卷。

## 據
*吳任臣：《十國春秋·南唐十七·余璀傳》
歐陽海

**歐陽海**，湖南桂陽人，民國二十八年生。

一九五九年，應徵，入中國人民解放軍。服役衡陽。勤於操演，入中國共青團，旋入中國共產黨。

一九六三年十一月十八日，所部操演於野，驅騾以曳炮，行經京廣線側，遇列車，騾驚，奮蹄上軌，炮架橫陳，倉促不及。海見之，乃力推，下之，車、騾、炮得免於難，而已為車所傷，尋歿，年二十五歲。

部堂聞之，授革命烈士以旌其功，朱德等乃俱書字輓之。

分類:湖南省列傳
尉興敬

**尉興敬**，太安狄那人也。祖顯，魏鎮遠將軍、代郡太守。父長命，車騎大將軍，豳州刺史。興敬，便弓馬，有武藝，丞相高歡引為帳內都督。出為常山公府參軍事，賜爵集中縣伯。晉州民李小興群聚為賊，興敬隨司空韓軌討平之，進爵為侯。

魏大統九年二月，北豫州刺史高仲密以虎牢降西。三月，歡戰西軍宇文泰於邙山。

西大都督賀拔勝知歡所在，攻之。歡走，從者步騎六七人。追騎至，興敬為親信都督，曰：「王去矣，興敬腰邊百箭，足殺百人。」歡勉之曰：「事濟，以爾為懷州；若死，則用爾子。」興敬曰：「兒小，願用兄。」許之。興敬鬭，矢盡而死。

興敬每入陣，常自署名於背。歡使求其屍，祭之。於死處立浮圖，世謂高王浮圖云。

贈涇岐豳三州軍事，爵為公，諡曰閔莊。歡哀惜之，親臨弔，賜其妻子祿如興敬存焉。子士林嗣。
## 註




## 據
*李百藥：《北齊書·列傳十一·尉長命子興敬傳》
*李延壽：《北史·齊本紀第六·高祖神武帝紀》
*李延壽：《北史·列傳四十一·綦連猛傳》
三〇四年

## 是年大事
* 李雄入成都，號成都王；劉淵起兵，稱漢王，十六國始。

## 生

## 卒
五八九年

## 紀年
*干支：己酉
*中國：隋開皇九年
*中國：南朝陳禎明三年
*朝鮮：新羅建福六年
*日本：崇峻天皇二年（日本皇紀一二四九年）

## 大事
* 隋滅陳，南北朝終，四海一。 
* 始建杭州城垣

## 生
*李建成，唐高祖嫡長子也。六二六年，被弒於玄武門之變。
## 卒
*張麗華，南朝陳陳後主寵妃。
永濟渠

**永濟渠**，自沁水南達於河，又東北至涿郡，近一千九百里，隋開大運河，取為河北水道。

漢建安五年，曹操敗袁紹於官渡。紹子尚仍據鄴城以抗。九年正月，操將領軍渡河北征，濟河。是時，淇水入河，操於淇水口下大枋木，遏使東北流入白溝，以便漕運。十一年，操將擊烏桓，又鑿平虜渠、泉州渠以通運。

隋煬帝大業四年，發河北諸郡百餘萬衆，開永濟渠，引沁水南達於河，自黎陽引白溝水東北達於涿郡。自是丁男不供，始以婦人從役。七年二月乙亥，帝自江都御龍舟入通濟渠，遂幸於涿郡。

唐咸亨中，李靈龜為魏州刺史，鑿渠通新市。

渠宋名御河，元明清爲衛河，近代稱衛運河。渠今猶在，漕運二千載，清末為鐵路所代，久廢遂淤。
## 註



## 據
* 李延壽: 《北史·煬帝紀》
* 魏徵: 《隋書·煬帝紀》
* 魏徵: 《隋書·志十九·食貨志》
* 杜佑: 《通典·卷十·食貨十·漕運》
* 顧祖禹：《讀史方輿紀要·卷四、十、十六、二十二、二十三》
馬德堡半球

**馬德堡半球**，物理實驗之器也，一六五四年居里克初行於雷根斯堡，以證大氣壓、真空之存也。

時，皇帝費迪南三世好格致，嘗屬人示以奇巧實驗。馬德堡市長居里克乃以銅鑄半球二，徑約五十一釐米，合之，以浸油之革填隙使密。泵除球內空氣，蓋以大氣壓力所抵，兩半球乃緊合焉。更各以十五馬曳之，半球不復開，及復充氣，球始分焉。眾訝其神，因名半球曰「馬德堡半球」，今存慕尼黑之德意志博物館。

後九年，又於柏林復行其事，各以二十四馬曳之，球始二分矣。今之各國常仿其形，製其小者，以示其理於課堂。
司徒華

thumb|right|司徒華
**司徒華**，本名**司徒衛華**，世稱**華叔**，香港人也，民國二十年二月二十八日生。

少遇二戰，落難還開平鄉，及日本降，內戰旋起，復逃歸港，入讀皇仁書院。畢業，以家貧故，棄所好之海通，入葛量洪師範學院。一九五二年畢業，俄任紅磡街坊公立學校教師，復升教務主任。

一九六一年，任葛量洪師範學院校友會觀塘學校校長。一九七三年，創香港教育專業人員協會，為諸文憑教師權益事，號召罷課，凡三次，爭取公道，終如願。一九七八年，力爭中文教學，助查金禧中學敗賬。凡此種種，皆身先士卒，堅持到底，遂名於學界。

一九八五年，以教育界功能組別晉立法局、任基本法草委，交李柱銘。越四年，六四慘劇起，華叔非中共所為，共柱銘辭基本法草委職。俄組支聯會，為中華民主，瀝誠不懈，風雨無改。

一九九零年，與柱銘等，組港同盟，民主黨之先也。翌年，以地區直選，入立法局，復連任。一九九七年，中共擅廢立法局體制，設臨時立法會，華叔及諸民主人士，恥其所為，乃自引退。明年，復以地區直選，入立法會，復連任。二零零四年，告老，去立法會，惟支聯會、民主黨事，猶繫不息。

二零零七年，出席民間電臺六四論壇，因民間電臺非法廣播故，連坐，幸免獄。二零一零年，罹肺癌，尋病篤。翌年元月二日，卒於香港威爾斯親王醫院，年八十。遺言「平反六四，革命尚未成功；建設民主，同志仍須努力」，並囑骨灰半撒海中，以能北望祖國；半撒歌連臣角墳場，以示心繫香港。

## 據
* 司徒華個人網站

分類:英屬香港列傳
泰坦尼克號

**泰坦尼克號**，或譯**鐵達尼號**，英國之巨船也，屬白星航運公司。身長二百九十六公尺、廣二十八公尺。其制之巨，時世所罕，號為第一。

一九一二年四月十日首航，擬自英南安普頓至美國紐約市，十五日觸冰山而沒於途，亡者千五百餘。難之眾，船毀之巨，亦實其時之最。
斯大林

**斯大林**，或譯**史達林**、**史大林**；格魯吉亞人，共產主義者，蘇聯執政，本姓**朱加什維利**，歷任蘇聯共產黨中央委員會總書記、蘇聯部長會議主席、國防部長、蘇聯大元帥。一九五三年三月五日薨逝，年七十四。公元二零零八年，民舉俄羅斯人居功至偉者，斯氏列第三。蘇聯朝執政，以其為最久，享國廿有九年。身後世人多罪之，其為政之績有並農業、興工業、籌食貨、等民種、定五年籌云云。是為斯大林主義。

## 早年
一八七九年十二月二十一日生於格魯吉亞第比斯省哥里，父維薩里奧業鞋匠，奧賽梯人，母格魯吉亞人，斯氏曾言：「為鞋匠，父非一正無產者，因彼仍有小资之年」。二兄皆早喪，斯氏其三子也。初，家境充裕，倉稟實，久之，其父漸嗜酒，不業家政而惡妻子。母望其為東正神父，父則不然，逼斯氏往鞋廠學技，曾對斯母叱曰：「汝欲使吾子為神父，妄也，吾為鞋匠，吾子亦為鞋匠」。後父死於酒後爭執之鬥，遂中落，屢遷居。母死前曾言：「惜哉，女未成一神父」。

斯氏形短小，年十歲，入神學校，始習俄語，年十六，入正教中學於第比利斯，得馬氏著作，好之不倦，學業甚優，惟囊中羞澀，不及卒業而肆其學矣。事氣象臺，暗結革命黨人，圖救民之事。一八九八年，馬克思主義者立俄羅斯社會民主工黨於明斯克，旋內不睦，黨徒分為二，一曰孟什維克、一曰布爾什維克，斯氏素友列寧，為布黨柱石。謀起事於高加索，縱劫富以措金費。一九零四年，巴庫工人罷工，蓋斯氏之力也。一九零六年，配斯瓦尼澤氏，成婚。旋得子雅科夫。翌年，斯氏引眾暗擊帝俄鏢隊於第比利斯，掠金二十五萬而還。尋遁巴庫，妻卒，乃遣子歸婦家，復圖革命於波斯、阿塞拜疆等處。以降七年間，有司收之凡七次、坐罪流邊凡六次，走歸者五次。一九一二年，投列寧於聖彼得堡，受命立真理報一份，自號之曰斯大林，俄人謂鋼鐵之人也，一九一六年，帝俄徵兵員而備戰事，斯氏以疾免，流阿欽斯克。

## 革命
一九一七年三月十五，二月革命興，使俄帝遜位，沙俄亡，三月二十五日，斯氏還聖彼得堡。事真理報編輯爲業。任布爾什維克中央委員會委員，初忠臨時政府，四月，列寧革命事泄，斯氏助之北遁芬蘭而自降以免兵禍，少頃，十月革命起，列寧歸，布黨協力有功，既成，患不甚得民心，乃槍擊它黨遊行不服者，方制權。以斯氏任首屆民族事務人民委員。及其執政，多去外人事蹟而自美之，後世遂有以斯氏爲革命元勳者，謬甚。。一九一八年，俄國內戰起，斯氏受命徵糧於察里津，暗害城中沙俄遺老，復以民不從而盜多，焚民居以協之。功乃成。一九一九年，蘇俄擊波蘭於華沙，斯氏違命，自取道攻利沃夫，八月十一日，圖哈切夫斯基命第一騎兵軍援其左翼，斯大林、葉戈羅夫等諉以羅馬尼亞人有不軌之圖，滯軍不發，及發，兩部士卒皆潰矣，既還，爲眾所诟。。

## 執權
革命以降數年，列寧體漸不豫，患托洛茨基與之相爭，乃重用斯大林以權衡其勢，尋薨。初，斯氏與米高揚、奧爾忠尼啟則等相結托，時人號之曰高加索集團，削格魯吉亞自治之權，民不從，斯氏等強為之，遂起民怨，列寧聞之大不說，詰斯氏等。囑諸人曰斯氏性暴烈，宜調他任，勿為總書記云云。斯大林、加米涅夫、季諾維也夫等得其囑，患托派不之容，惶遽不能安，先是，托洛茨基作《十月之鑒》，《列寧論》兩篇，意絕列氏舊政。加米涅夫遂定策，秘不發詔，一九二四年五月，蘇共八次代表大會決議，列氏遺囑不得以全貌見天下，仍以斯氏爲候任執政，復羅織托派罪狀，皆肅清之。托洛茨基亡美洲。自是黨內無復有異議者矣。

## 治政
一九三一年，斯大林患蘇俄羸弱，曰：吾國之於列強，五十、百年之積弱有矣，故十年之內，吾輩當力轉頹勢，否則亡國可期矣。乃頒五年計劃，蓋時耕種所倚唯犁，產業不振，而工業不展也。是故去農興工，斯政行數巡，果具奇效，蘇俄一躍為工業上國，惟徙民勞民，略無人道，時有脫、走、惰、懶者多殺之不審。功既成，斯氏好大，欲令萬民仰之若聖人，然中多爲官僚之導。凡六藝之旨，皆頌其德，納粹降，其勢更不可收矣。一九三四年冬十二月元日，斯氏以命官大員列寧格勒州委書記謝爾蓋·基洛夫爲盜所刺，親理其案，曰乃托派所為，遂興大清洗，上下霸紳莫不膽寒，奸臣舊勛喪亡幾盡，死難者不可估也。

## 身後
一九五三年，斯氏體不豫，時郎中維諾格拉多夫斷之，曰當休政事以靜養，斯氏聞之大怒，命收之系獄，既而復收猶太裔諸醫數人，是為醫生之事。先是，列寧病危，斯氏假照料之意，絕列寧理政之途，今憶及此事，其自惶恐不已矣。二月二十八日，詔拉夫連季·貝利亞、格奧爾基·馬林科夫、尼基塔·赫鲁雪夫、尼古拉·布爾加寧等近臣及邸中宴樂，三更方散，三月一日，斯氏不出戶終日，衛士疑之，然懼其令，不敢擅入其室，夜十時奉信箋以入，斯氏中風已多時矣，三月五日，崩，及崩，病癥一如維氏所言。

然或有今考貝利亞言行者，若莫洛托夫所載「吾絕其命矣。」、赫魯曉夫所記「於斯氏之疾死，不見貝利亞有哀容。斯氏不省人事時，貝利亞示厭惡之情於眾，及更醒，則言愛戴忠誠之事」云云，皆其害斯氏之證也。

斯氏逝前，本同列寧同墓，然赫魯曉夫篡權，發表密文，多爲詆毀斯氏之言。蘇共廿二大通決：「鑒斯氏族違列寧之志，濫用職權，對忠正之蘇聯公民行汎镇，再將斯氏之體存于列宁墓乃不適之舉。斯氏于个人崇拜时期之汎濫反法同其多為使其之棺再存于列宁墓中为妄想之事。」乃已斯氏移于列寧墓外。

## 評議
*「斯氏過暴，爲黨之總書記，此瑕不可忍也」——列寧
*「俄邦受艰验之代，導其者乃天才之帥斯大林，為俄邦之幸。斯氏為一杰人，使得其所生亂世之仰  」——溫斯頓·丘吉爾                                                                                                                                                                                                                             
*「衛國戰爭既生，斯氏閉戶三日不出，鬱鬱不樂，甚慌亂狀，我等請發告人民書，不允，請任最高統帥部，復不允，及我等共往喻之，方解意而領三軍。」——維亞切斯拉夫·莫洛托夫
*「非斯大林立權力機構。蓋權力機構活斯大林耳！」——列夫·托洛斯基
*「官僚上下皆庸才耳。而斯氏者，庸才之首也。其多能，能果絕逾眾，寡情於眾以自保。此正其庸碌之所在也，其人無遠瞻，於史則短視也。固善謀，然非戰略之才。曰若此事，一九零五、一九一七年，考其戰績而明之足矣。而斯氏也必知其無能。」——列夫·托洛斯基
*「鑒我複雜、矛盾之史以言，斯氏之政，密不可分。故我輩當明史以鑒前事。專制、無監察必致喪亂。斯氏履罪諸多，若政治鎮壓、民族流徙。皆是，是評可謂由心而發矣。」——俄總統普京
*「功大於過。」——毛澤東《蘇共領導同我們分歧的由來和發展》
*「向者，蘇聯視斯氏，捧之若高如萬丈，今忽貶之於地下九千丈，我輩不可取之。斯氏者，三分錯誤，七分成績，總而言之，蓋一偉大之馬克思主義者也。」——毛澤東
*「斯氏興俄邦于烬中，使俄邦成大之强国，滅希特勒，拯俄邦人类。」——克倫斯基

## 家室
斯大林妻二：
*斯瓦尼澤氏，元配。
*阿利盧耶娃氏

子三
*雅可夫·朱加什維利（母斯瓦尼澤氏）
*康斯坦丁·庫扎科夫（母庫扎科娃氏）
*瓦西里·斯大林（母阿利盧耶娃氏）

一女
*斯維特蘭娜·阿利盧耶娃（母阿利盧耶娃氏）

## 注疏
反射

**反射**者，乃物體、波觸一物，輒反向形之。而該物，則曰其介面。

物體或波觸全物盡反射之，反射已律於下條：

其入射與介面之角，必同於反射與介面之角。
梁羽生

**梁羽生**，本名**陳文統**，以號行。民國十三年生，籍廣西蒙山，世家文士。少好文，工詩詞。及弁，遊學桂林，入桂林中學。適日寇返鄉。時有名士簡又文、饒宗頤避禍鄉間，乃拜為師。寇平，隨二師反粵，入嶺南大學，修經濟學。

三十八年，移居香港。入大公報社，頃為正編輯。又任社評委員會會員，為書社論士也，少年之才，文望漸進。

明年，謫新晚報，彼大公報副刊也。時港澳武林紛爭尤甚。太極吳公儀惡於白鶴陳克夫，筆戰不能止，人多側目。

四十三年初，吳陳比武，號雖「吳公儀與陳克夫國術表演暨紅伶義唱籌款大會」，實二人互毆也，互有勝負，世間嘩然。乃感作《龍虎鬥京華》，刊於新晚報，署名**梁羽生**。或曰其名出於**梁**慧如、白**羽**二人，謂之梁羽所生也。又聞其梁者，取於「宋齊**梁陳**」，梁先於陳之意也。

自書出，一時蜂擁，洛陽紙貴。時謂之「新武俠」。自是，筆耕凡三十年，著書三十有五，皆從武俠也。又有散文隨筆若干。七十六年遷澳洲，閉門不客。

九十五年，罹腦風，不能自行。九十八年卒於澳洲雪梨。

陳公文采俊逸，詩文奇朗，開武俠新文風，乃創勢才傑也。其謙曰：「開風氣者，梁羽生，發揚光大者，金庸。」不以功居，浩然淡雅，又以隱士喻己，比之金庸國士。其保節之氣亦不朽哉！

分類:英屬香港列傳
分類:廣西壯族自治區列傳
天下通言

**天下通言**者，近世唱說，欲使萬民同其言語，以消扞格而達公同者也。

《耶經》載巴別之役，始皇制小篆之法。蓋自古以來，文不通、言不同，其為患久矣，夫人之所苦也。

## 略議
夫公語之法，或採現存之語，或雜糅諸族之文，廣納辭彙，斟酌語法，期於交際之易。此有識之士之所共志也。語其由來，上古存焉。語云：「初，天下之人皆同語言，親若一家。」

洪荒之世，先民鑿井而飲，耕田而食，結繩以記事。後世聖人，品察龜文鳥跡，觀乎龍鱗鳳羽，始造書契。若夫通語之興，亦源遠流長，迄今考之，凡得數十種之譜。然多存乎理論，能行諸實際、廣為世推者，鮮矣。其中惟波蘭醫士柴門霍夫，於十九世紀末所制萬國新語為巨擘。

又，除仿擬自然之語者，亦有瞽文、指語、索來索語、邏輯語等，各呈其用，存世至今。

## 今存
*萬國新語
*伊多語
*格羅沙語
*英吉利語（自二戰以降，實已為天下之公語矣）

## 議難
世人難之者，略有二端。其一，駁其體例之偏。如難萬國新語者，謂其多采斯拉夫語，而略於東方，未足謂「萬國」也。其二，疑其宗旨之非。謂世之語言，植根既深，繫於文化命脈，欲以一言而通天下，無異緣木求魚，徒勞而無功也。

### 歐西宜取[[拉丁語]]論
今有識之士，議復拉丁之語，諫歐盟諸邦宜共習之，以作歐陸通言。夫拉丁語者，往昔大秦全盛，德音遠播，後國雖亡而文未泯，遂為學術之林，通行藝文。泰西源流，實一脈繫焉。且今歐盟益盛，若偏取一族之語，如英、德、法者，恐難服眾。取拉丁之遺，以爲良策者有之。

又曰：今日漢字圈，若取正體，諧合中、日、韓三國之字，以雅言為東亞通語；復取梵言為南亞通語。始皇混一文字，功垂千古；及至近歲，中土執政強行簡併，分裂文字，以爲罪者有之。

## 考據
*《舊約·創世紀》
*《文章修養》，唐弢著
*《世界語言簡史》，〔德〕漢斯·約阿西姆·施杜里希著
*《漢字簡化得不償失》，〔德〕彭小波著

## 他典

OneTongue.com 萬國新語網
硫酸

**硫酸**者（化學式︰H2SO<sub>4</sub>），又曰漒水、鏹水、綠礬油、磺強、石膽精。偏分子化合物也，屬酸，性烈。三酸兩鹼處一焉。

故謂**綠礬油**，蓋餾綠礬（硫酸亞鐵，硫酸成鹽之一也。）出油，故名之。

有用實蕃，古人譽曰**「化學工業之母」**也。

## 性
硫酸者，可溶於水中而釋氫離子，可通電，故為電解質。
*狀：純者稠而似油。
*味：一說無味，一說少甘。
*密度：一點八四公克每毫升。
*熔沸點：熔點十點四攝氏度。沸點，純者二百九十攝氏度，零點九八者三百三十八攝氏度。
*吸水性：濃者遇水生溫，放熱。
*脫水性：濃者遇物之有氫氧者，則奪之以為水也。
*氧化性：濃者則然。

## 製
欲製硫酸，現有濕硫酸法、接觸法，古有鉛室法
### 接觸法
燒硫而得二氧化硫
: S (s) + O2 (g) → SO2 (g)
用五氧化二釩作催化劑，二氧化硫並氧得三氧化硫
: 2SO2 (g)+ O2 (g) → 2SO3 (g)
三氧化硫並硫酸得發煙硫酸
: H2SO4 (l) + SO3 (g)→ H2S2O7
再加水得硫酸
: H2S2O7 (l) + H2O (l) → 2 H2SO4 (l)
### 濕硫酸法
燒硫而得二氧化硫
: S (s) + O2 (g) → SO2 (g)
用五氧化二釩作催化劑，二氧化硫並氧得三氧化硫
: 2SO2 (g)+ O2 (g) → 2SO3 (g)
三氧化硫加水得氣態硫酸
: SO3 + H2O → H2SO4(g)
氣態硫酸凝結為液體硫酸
: H2SO4(g) → H2SO4(l)
### 實驗室中
燒硫而得二氧化硫
: S (s) + O2 (g) → SO2 (g)
加雙氧水而生硫酸
: SO2 + H2O2 → H2SO4

## 意外處理
其之濺身，當以乾布拭去，并輔以小蘇打。勿以水，其遇水生熱而將灼傷也。
然，或有言之，曰硫酸濺身，當以水激之，水攜熱而去，不傷身也；若以布拭之，不能拭凈，殘酸腐肌，為之奈何？

## 用
硫酸者，其用多也。可導通水渠，亦可為電池之電解質。於分析化學之中，可用於滴定。

## 反應
複分解反應：如：2NaOH+H2SO4===Na2SO4+2H2O以彰酸之通性

置金屬於硫酸，氫氣頓生，並以鹽。

## 稀釋
取水，徐徐注硫酸者入瓶中，莫疾。水者，性高比熱熱容，故能儲硫酸解解離之熱也。手拌溶液莫停。

若注水入酸中者，巨熱為放，酸水濺，恐傷膚也。

## 備考
劉光第

**劉光第**，字**裴村**，四川富順人。光緒九年進士，授刑部主事。治事精嚴，以讞獄忤長官，遂退，閉戶勤學，不詣官署。

光第家素貧，而性廉介，非舊交，雖禮饋弗受。獨與楊銳善。通周官、禮及大小戴禮記。二十四年，上從康有為等請，行變法，光第以陳寶箴薦應召，然非其素志，將具疏辭，川人在朝者力勸之。一日，應召，乃力陳時危民困，外患日迫，亟宜虛懷圖治。上稱善。時言路廣開，臣民奏事，日數百計，光第終日批答，簽識可否，以待上裁。退語所親曰：「吾終不任此，行當亟假歸矣！」未一月，太后以維新危亂社稷，幽囚德宗，緝捕康黨，光第自投獄。旋判斬。

臨刑，協辦大學士剛毅監斬，光第詫曰：「未訊而誅，何哉？」令跪聽旨，光第不可，曰：「祖制，雖盜賊，臨刑呼冤，當復訊。吾輩縱不足惜，如國體何！」剛毅默然。再詢之，剛毅曰：「吾奉命監刑耳，他何知？」獄卒強之跪，光第崛立。楊銳乃呼：「裴村，跪！跪！遵旨而已。」遂跪就戮。

有《介白堂詩文集》。

## 出典
*《清史稿·卷四六四》
高潤生

**高潤生**，字菉坡，號雨人，順天府固安縣人。祖贊皇縣教諭瑞和、父戶部主事釗。幼年失怙，悲號廢讀。叔鑑諭曰：「與其哀毀，傷堂上心，何若顯揚，慰泉下志耶？」乃延名宿課之，是學以日增。光緒壬午中副車，乙酉登秋榜，己丑捷春闈，庚寅補殿試，改庶吉士，入國史館。轉升江南道監察御史。

潤生為諫官，正色立朝，不避權貴。德宗大行鑾儀過後，親王、貝勒多於御道騎行。潤生劾以失臣子禮。嗣轉戶科給事中，遷刑科，劾鐵路大臣呂海寰、直隸總督楊士驤。丁內艱，哀毀骨立，日謁墓叩泣，三年如一，風雨弗阻。清亡不仕。

暮年臥病纂修《固安縣志》，未竟。著《文字討原》、《文字蒙求籤記》、《說文提要箋》，皆未付梓。惟《爾雅穀名考》傳世。

## 出典
*（中國國家圖書館藏）錢仲仁、王尚義 撰.《固安縣志》. 民國三十一年.
知襄子

**知襄子**名**瑤**，宣子申子也。初，宣子將以瑤為後，知果曰：「不如宵也。」宣子曰：「宵也佷。」對曰：「宵之佷在面，瑤之佷在心。心佷敗國，面佷不害。瑤之賢於人者五，其不逮者一也。美鬢長大則賢，射御足力則賢，伎藝畢給則賢，巧文辯惠則賢，強毅果敢則賢。如是而甚不仁。以其五賢陵人，而以不仁行之，其誰能待之？若果立瑤也，知宗必滅。」不聽，果立瑤為後。

瑤立，晉出公三年夏六月，帥師伐齊，高無丕禦之。襄子視齊師，馬駭，遂驅之，曰：「齊人知余旗，其謂余畏而反也。」及壘而還。將戰，長武子請卜，襄子曰：「君告於天子，而卜之以守龜於宗祧，吉矣，吾又何卜焉？且齊人取我英丘，君命瑤，非敢耀武也，治英丘也。以辭伐罪足矣，何必卜？」壬辰，戰于犁丘。齊師敗績，親禽顏庚。

七年，帥師伐鄭，次于桐丘。駟桓子如齊求救。齊救鄭，晉師去。中行文子謂田恆：「乃今知以亡。」十一年，復伐鄭，取九邑。將圍鄭，未至，鄭駟弘曰：「知伯愎而好勝，早下之，則可行也。」乃先保南里以待之。襄子入南里，門于桔柣之門。鄭人俘酅魁壘，賂之以知政，閉其口而死。將門，謂趙孟：「入之。」對曰：「主在此。」襄子曰：「惡而無勇，何以為子？」對曰：「以能忍恥，庶無害趙宗乎！」襄子不悛，趙襄子由是惎之。

十七年，襄子與趙、韓、魏共分范、中行地以為邑。當是時，晉國政皆決襄子，晉侯不得有所制。遂有范、中行地，為諸卿最強。時襄子欲伐仇由，而道難不通。乃鑄大鐘遺仇由之君，仇由之君大悅，除道將納之。赤章曼枝曰：「不可。此小之所以事大也，而今也大以來，卒必隨之，不可納也。」仇由之君不聽，遂納之。赤章曼枝因斷轂而驅，至於齊七月，而仇由亡矣。

明年，襄子欲襲衛，故遺之乘馬，先之一璧，衛莊公大悅，酌酒，諸大夫皆喜。南文子獨不喜，有憂色。衛君曰：「大國禮寡人，寡人故酌諸大夫酒，諸大夫皆喜，而子獨不喜，有憂色者，何也？」南文子曰：「無方之禮，無功之賞，禍之先也。我未有往，彼有以來，是以憂也。」於是衛君乃修梁津而擬邊城。襄子聞衛兵在境上，乃還。

知、韓、魏三卿宴于藍臺，襄子戲韓康子而侮段規。知國聞之，諫曰：「主不備，難必至矣。」襄子曰：「難將由我，我不為難，誰敢興之！」國對曰：「異於是。夫郤氏有車轅之難，趙有孟姬之讒，欒有叔祁之愬，范、中行有亟治之難，皆主之所知也。夏書有之曰：『一人三失，怨豈在明？不見是圖。』《周書》有之曰：『怨不在大，亦不在小。』夫君子能勤小物，故無大患。今主一宴而恥人之君相，又不備，曰『不敢興難』，無乃不可乎？夫誰不可喜，而誰不可懼？蜹蟻蜂蠆，皆能害人，況君相乎！」襄子不聽。自是五年，乃有晉陽之難。段規反，首難，而殺襄子于師，遂滅知氏。

## 註
坐標幾何

**解析幾何**，又名**坐標幾何**，屬形學，以解析式研究圖形。常使平面直角坐標系，以推平面曲線，若直線、圓、圓錐曲線、擺線、星形線云。又以空間直角坐標系，用原曲面，若平面、丸云者。同時究其方程，覈圖形之名物，定圖形之參數。

坐標幾何者，蓋泰西笛卡爾者首制，故亦作笛卡爾幾何。笛氏作直角座標系，以數解圖，以圖佐數，爲數形輔佐之始也。座標作，而後有標量向量之別，無論維量，可皆運乎數。之後宇宙不論宏細，線面無分區直，皆可以數成之。無論高等代數，現代幾何皆以此立也。
平面幾何

**平面幾何**者，泰西中華皆有其源，而所宗者泰西希臘也。歐幾里得作《幾何原本》而集大成。立體幾何至高維幾何、平面座標幾何者，皆以平面幾何爲本。

平面者，四方擴展無盡而無厚者也。任以某面之兩點作直線，苟此線必橫於此面，則爲平面矣，他者皆可謂曲面。

作圖形於平面而觀其所以，探其所及，而致其理，則謂之曰平面幾何也。

歐子定幾何五大公設：其一曰：任兩點可接直線；其二曰：有限線段可繼之以無窮；其三曰：任有點徑既可成圓；其四曰：直角互等；其五曰：於平面兩直線甲乙交於他直線丙，某側之內角和小於二倍直角，則甲乙交於此側。第五公設者，不可推導，故先哲多有存疑。術合於此五公設者，謂之曰歐氏幾何，歐子之學，多見於平面，故或有以歐氏幾何稱平面幾何者。

一七九九年，德人高斯始稱第五公設可廢，而作非歐幾何之術，十四年小成。而後泰西各國多有所增益，幾何之學打進，而見用於物理諸學。

分類:數學
精

**精**者，中醫謂三寶也，存於腎中。與「陰」同。

《素問·生氣通天論》曰：「因而強力，腎氣乃傷。」凡恣情妄泄、縱欲過度，則有害腎精，久之則殆。

## 注釋




分類:中醫
聖女貞德

**聖女貞德**，姓**德**，**貞**其名也。法蘭西人，一四一二年生。

貞德（Jeanne）者，亞爾格（Arc）部人也。本農人之女，生洛林之鄙，少而牧羊。及長，風鬟露鬢，顧影自憐，穉齒韶顏，煢居未嫁。時法蘭西俗尚淫靡，士女聚會歌舞，獨貞德反是，輙莊重自持，皆以異之。父雅克，司鄉里科稅，略有薄田。其鄉率為勃邦所圍，以其獨忠乎王室，不受勃邦之祿，勃邦屢征之。

貞德自言十二歲時，嘗遇天使聖彌喀爾、聖凱薩琳、聖瑪桂萊德三眾，得「神諭」囑其驅逐英虜，奉王儲往蘭斯加冕。蘭斯，固法國諸王加冕之所也，時為勃邦所據。一四二八年，貞德央其親長杜蘭德攜往沃庫勒爾，謁其戍長博垂科特。冀其引往希農，陛見王儲，博氏見其鄙陋，笑而遣之。

貞德之世也，法王查理六世以癲狂失政。有勃艮第、奧爾良二邦，公爵也，乃各挾王族，覬覦朝政，互為傾軋。

英格蘭法蘭西雖素盟秦晉，實有世仇。當其時，戰事久矣。英王亨利五世遂趁隙於一四一五年攻法，法國半壁為英所據。法王儲，亦名查理，六世之五子也，其四兄俱殤，因以為儲君，乃約勃艮第公爵議，冀偋內亂共攘外事也。其間，勃公為奧邦遣客所刺，其繼者菲利普乃投英，與英瓜分法土大部。

後五年，王后伊莎貝拉立《特魯瓦條約》，許以英王亨利五世及其後裔繼法國王位，實私廢查理儲位也。又二年，英王亨利、法王查理繼薨，英王儲亨利六世尚在繈褓，以王叔貝德福攝政，儼然有兼王英法之勢。

會法國大亂，英吉利王顯理第六（Henry VI）興兵來犯，拔其都城。羅爾（Loire）河以北盡降於英。法王子遁於舒囊（Chinon），英入渡河而南，圍阿連斯（Orléans）。此城下則法之腹地將盡為英有。軍士沿途焚掠，人民奔竄。女目擊心傷，身不顧一女子，欲為國家成再造功，拯民於水火中。意上帝必助之，乃攘臂大言於眾曰：“上帝立我，俾克強敵，為汝等除害。”眾聞而駭笑之。女堅以自任，語益播，有信者，導以入見法王子。王子求復仇，與英戰輒敗，收兵數千，號曰孤軍。流涕而道曰：“此再不勝，大事去矣。”聞女至，大喜，遽見之。以為孤軍督，賜以旗甲，旗繪天主像於左方。貞德戎服登壇，慷慨誓眾。

千四百二十九年，五月八日，迎法王至廉士（Reims）。廉士已為英人所踞，聞貞德至，夤夜遁去。遂立法王子為王，行上冕禮，號查爾斯第七（Charles VII），封貞德貴爵，列上卿，猶以兵事相委。

次年，英軍既剋巴黎，兵圍奧爾良，蓋英軍已占法國泰半，奧城實法國得守殘土之咽喉也，眾皆以其難守，坐視待斃。貞德再謁博垂科特，並言以英軍頹勢。未幾，捷報果至，博氏訝以為神，乃擁往陛見。查理遂使其將兵征奧爾良。

四月，貞德軍至，眾將說以當酬奧城以糧草，以固其防，貞德弗納，反率眾直擊英營，每有戰事，輒擎巨旗，搖曳矚目，爭赴兵前。時英圍阿連斯已七閱月，攻之益急，城中食盡將降。貞德逕提孤軍，疾馳往援，飛檄英營，謂速撤師，不然盡戮無悔。英軍圍城者聞其至，兩甄左右翼。貞德率精騎趨中道，先當敵人。英將爭欲得女，陳亂。返騎迎擊，步兵繼進，前後夾攻，呼聲動天地，殺傷過當。長驅入城，給兵食。城中人見貞德，踴躍歡迎，若從天降，勇氣百倍，守益固。貞德時出奇搗堅，所當慮無不靡。一日法人出戰，已北而奔。適至，整軍馳入敵陳，莫不辟易。戰酣，為流矢所中，墜馬下，一軍皆驚。貞德忽躍據鞍上，自拔箭鏃，裂布裹創。驟馬入英將麾下，搴其旗還。蓋貞德旗當墜馬時，為英軍所奪也。前後數十役，無不捷。英人懼，撤圍去。以全城功，軍中呼為阿連斯。椎牛饗士，建元帥旗鼓。將校持戟摘冠為壽，皆屏息莫敢仰視。軍行進止惟命。貞德力戰先登，屢覆英師，擒大將代爾泊（Talbot），轉戰三月，克復侵地。諸已降英者，皆望風來歸，法之兵威大振。

時貞德又諫查理以棄復巴黎而攻蘭斯。諸臣多以為非，蓋蘭斯遠而巴黎近，且深入敵腹，實難克之也。

六月之間，貞德軍繼拔三城，朝議是傾，查理遂納諫。七月十六日，拔蘭斯邑。次日，查理入城加冕稱王，是為查理七世。貞德等力主兵攻巴黎，然王思止戰，遂與菲力浦和談，菲氏陽為和談，陰固巴黎城防。和談未果，九月，貞德率軍攻巴黎，未克，奉諭收兵。

翌年五月，貞德軍與英勃聯軍戰于貢比涅之野，陣罷回營，貞德斷後，貢城守軍恐敵隨以入，未待其入城，遽下城門，貞德所部不得進，遂為勃軍所俘。時例，俘虜可以金贖之，然勃邦不許，解貞德以與英人。

一四三一年一月，英人以法人科雄主教主審，以定貞德之罪。其間庭審紛亂，驗據皆無，不一而足。或詭問曰：「爾得上帝恩典歟？」蓋據當時之例，不得自詡得之也，故倘言是，則為褻神；言否，則其先時所言所事皆偽也。貞德避其詭而智對曰：「無之，余乞神見賜；有之，余冀蒙永駐」。眾皆訝歎。貞德亦嘗請延教宗往監審，科雄弗許。

明年春，英王顯理第六駐師於法都巴黎斯（Paris），自號法王，以令於國。女為英軍所襲，入守根碧城（Compiègne）。英軍圍之三匝。英拂銀棣（Burgundy）侯主軍政，益兵增壘，久持不去。女糧絕援窮，引驍騎六百，躬自突圍，力竭為英軍所擒。囚之固臺，女乘間自投下，弗死。

後，錮諸老鶯城（Rouen）。五月三十日，以貞德為巫，坐妖妄罪，市燔於盧昂，歿年二十。法人聞之，歸咎於英之報怨。或謂舉火者名喬弗理者嘗謂人曰：「貞德其聖女也，吾恐將獲罪於地下矣。」貞德既歿，其余望猶存，法人抱團，終逐英軍，王祚遂存。然而查爾斯賴貞德以得立，女死弗能報，果庸主耳。

後廿歲，貞德母伊莎貝爾，乞命於教宗卡利克斯特三世，查理七世亦恐貞德之冤未雪，則未可息其毀母后舊約之議，危乎其位，遂重審。一四五六年，昭天下曰舊判也誤，實受私利所驅者，其名始正。及至後世，自拿破崙以降，數有假貞德之號以集民眾者。

一九二零年五月十六，教宗本篤十五世，上號曰「聖女」。

逸史氏曰：

夫聖女貞德，帥以孤軍，全名城，立孱王，存亡國。誠使男子行事如是，顧不偉歟？曾幾何時，乃香消玉殞。英人一炬，焦骨可憐。後世史家，每論其事，多以其戰則身先，士氣大振焉，故成奇效。至於鬼神之事，莫之辨也。

## 攷據
［清］王韬《甕牖餘談》法國奇女子傳
宗教

**宗教**者，以神道設教而立誡約，使人崇信者也。

蒙昧之世，民智未啟，驚造化之奇妙，痛生死之無常，不知由來，遂舉未知之象，悉歸於神，而奉祀之，崇拜之，此宗教所由起也。

世界宗教之大者，皆始於亞洲。如猶太教、基督教興於猶太，伊斯蘭教興於阿拉伯，婆羅門教、佛教興於印度是也。

宗教以所尊之神數分，其敬奉一神者，如基督教、伊斯蘭等，曰一神教；敬奉多神者，如印度婆羅門教等，曰多神教；談玄理不奉神者，如釋教之本相，曰無神教；任舉一物皆可崇拜者，如鄉人之拜樹拜蟲，曰拜物教。
瑪瑙

**瑪瑙**，石英類礦物也，與玉髓同質，時有赤、白、灰各色相間，成平行層，多圓形，常中空，水晶簇生其中，品類甚多，中國有之。生南方者，色正紅而無瑕。生西北者，色青黑，謂之鬼面青，間以紅色如蛛絲者為妙。上有枝葉儼如柏枝者，曰柏枝瑪瑙。黑白相間者，曰金子瑪瑙。質理純黑，中間白綠者，曰合子瑪瑙。正視之，瑩白光彩，側視之，若凝血者，曰夾胎瑪瑙，最珍。

分類:晶體
分類:礦冶
中央銀行

**中央銀行**，略稱**央行**。爲一國金融機關之樞機，司行鈔、平準，督察商行等。央行所營蓋以國利爲先，商行所營蓋盈賈人之利，其中有別。天下央行之要者，曰美國聯邦儲備系統、中國人民銀行、日本銀行、歐盟中央銀行、英格蘭銀行。

分而言之，央行如下數職。於貨幣，收放泉幣，穩定幣值，此一也；於銀行，留管準備金，貰貸與商行，此二也；於政府，經營國帑，代發國債，保管外匯，儲納黃金，謀定貨幣之政約，此三也。
螺螄粉

**螺螄粉**，柳州小食也。以熟米粉入螺螄湯，佐以酸筍、木耳、腐竹、花生、時蔬，調製而成。味酸辣，鮮燙。

其法以田螺浸水，越兩日取出，去尾，瀝水備用。後燒熱油，加薑蒜、辣椒、紫蘇翻炒。複以螺入其中，加味料，炒至四分熟，注水，合辛香料熬制螺湯。再燒水，煮時蔬米粉，取出注入螺湯，加佐菜而成。

米粉宜生榨，以陳米製。湯以青螺爲底料，合豬骨及香料熬制。佐料多少不拘，可有損益。

考其源，所說不一。或謂八十年代，解放南路某粉舖之役，常於巳時攜米粉，至鄰舖螺螄攤，合青蔬煮食。攤主老嫗以爲味佳，遂製爲小食售之。因是風靡潭中，乃至於桂省。
福島縣

**福島縣**，日本之縣，在東北。北接宮城、山形二縣，西以越後山接境新潟縣，南接群馬杤木茨城三縣，東臨太平洋。人口超二百萬，方圓一万三千七百八十二平方粁，廣袤之大居都道府縣中之第三。古曰陸奧國一部。

分縣爲三，一曰濱通，沿岸一帶，大城有磐城市，一曰中通，有福島市、郡山市，共大城，福島市有福島縣廳，一曰會津，有會津若松市，大城，舊稱若松，以廣島亦有若松，稱市名爲會津若松。三地風習不同，言語亦少異。大河有阿武隈川、只見川。縣央有猪苗代湖，大湖，以白鳥飛來之湖有名。有磐梯山，大嶽，聞於海内。

## 政區
### 市
* 福島市、伊達市、二本松市、本宮市、郡山市、須賀川市、田村市、白河市、相馬市、南相馬市、磐城市、喜多方市、會津若松市

### 町村
* 伊達郡
** 桑折町、國見町、川俁町
* 安達郡
** 大玉村
* 田村郡
** 三春町、小野町
* 岩瀨郡
** 鏡石町、天榮村
* 石川郡
** 石川町、玉川町、平田村、淺川町、古殿町
* 西白河郡
** 西郷村、泉崎村、中島村、矢吹町
* 東白河郡
** 棚倉町、矢祭町、塙町、鮫川村
* 相馬郡
** 新地町、飯館村
* 雙葉郡
** 廣野町、楢葉町、富岡町、川內村、大熊町、雙葉町、浪江町、葛尾村
* 耶麻郡
** 北鹽原村、西會津町、磐梯町、猪苗代町
* 河沼郡
** 會津坂下町、湯川村、柳津町
* 大沼郡
** 三島町、金山町、昭和村、會津美里町
* 南會津郡
** 下鄕町、檜枝岐町、只見町、南會津町

## 它典
* 福島縣政府

分類:東北地方區劃‎
奈良女子大學

**奈良女子大學**在日本奈良縣奈良市，國立。日本女子大學甚夥，而國立者，惟此與茶水女子大學而已，而此二學爲日本女子大學雙璧。有文、理、生活環境三學部，及人間文化研究科。與中華南京大學、淸華大學等三十數校結學盟。其舊館與守衞室，爲重要文化財。

## 沿革
明治四十一年，日本國圖養成女教員，開奈良女子師範學校。昭和二十四年，因政府公布國立大學設置法，更爲奈良女子大學。平成十六年十月，因國立大學法人法行，新設國立大學法人奈良女子大學，至今。
柳州話

**柳州話**者，桂柳方言也，屬西南官話。爲桂北柳州、來賓、河池、百色諸地之民所言。發聲硬朗，頗類粵語，其日用之辭，亦多與粵同，蓋清末粵人入柳經商定居，久而雜粵聲入官話之故也。

發音之要，大致如下。其一，古全濁紐，悉讀清音，中屬塞音及塞擦音者，其平聲送氣，仄聲不送氣。其二，邪母今多讀送氣塞擦音。其三，泥來二母分明。其四，知庄章併入精組。洪音讀舌尖前音，細者讀舌面音。其五，分尖團。尖音讀舌面或舌尖前音，團音讀塞音。其六，黃王不混，匣母發聲，雲母無紐。其七，端系蟹止臻三攝舒聲合口字，率作開口呼。其八，見系二等開口字多讀開口呼。其九，咸攝歸于山攝，深曾梗三攝歸於臻攝。其十，有入聲，殘留於零星字辭。又柳州話語音多連省，故多合聲，如他們讀若騰，沒曾讀若門，哪凱，哪裡也，讀若乃。

此外尚分城鄕、新舊異讀。如，止攝開口三等與深臻憎埂四射開口三等入聲之知章兩組，其韻母，鄕讀與粵音同，城讀與於桂林話同。又如疑母開口三四等之紐，在鄕讀及舊音中，往往存留。又合攝二呼零聲母字，舊音讀如輕唇。又如止攝以外日母開口字，舊音讀硬齶近音，新音讀濁捲舌擦音。又如麻韻三等章組字，新派讀央元音，舊派讀半前閉不圓唇元音。不一而足。

柳州話遣詞，多有特色。如以佬字表男，以婆字表女，置於詞尾，略有蔑意。又如多少先後之副詞，置於動詞之後，與粵語同。又如副詞不字，口語多以沒字代之。又相較時以過位飾語後，如高過某，意謂高於某人，此與古同。

今以普通話爲通語，柳州教學所授，皆爲普通話，積久則柳音略變，兒童之語音，漸失舊制，而多從北音，以文讀用詞爲甚。此合於普通話，而不合於中古以降之音變也。又舊詞流漸隱沒，爲普通話詞所代，如以游泳代游水，毛衣代哴衣。此外一部之舊詞，漸漸棄用，如雷堆，膿囊，古仔等。

近世，或倡留存方言，遂亦有用於媒體者。二〇〇七年，柳州電視臺設方言欄目《擺古》，又制輕喜劇《周末有搞》，咸以柳州話錄製，頗爲眾所樂見。

## 習語